Avɔgbadɔ Si Wotu Le Mose Ƒe Ŋkekea Me | Biblia Me Nusɔsrɔ̃wo Na Ðeviwo\nEsi Mose nɔ Sinai Toa dzi la, Yehowa gblɔ nɛ be wòatu avɔgbadɔ tɔxɛ aɖe, afi si Israel-viwo ade ta agu na ye le. Anye avɔgbadɔ si woatsɔ ɖe asi ne wole ʋuʋum.\nYehowa gblɔ be: ‘Gblɔ na dukɔa be woadzɔ nu sia nu si woate ŋui hena avɔgbadɔa tutu.’ Israel-viwo dzɔ sika, klosalo, akɔbli, kpe xɔasiwo kple sikanuwo. Wodzɔ lãfu, aklala, lãgbalẽwo kple nu bubu geɖewo hã. Wodzɔ nu faa tso dzi me ale gbegbe be Mose gblɔ na wo be: ‘Enyo! Migatsɔ ɖeke vɛ azɔ o.’\nŊutsu kple nyɔnu siwo nye aɖaŋudɔwɔla bibiwo kpe asi ɖe avɔgbadɔa tutu ŋu. Yehowa na nunya wo wotsɔ wɔ dɔa. Wo dometɔ aɖewo tre ɖeti, ɖewo lɔ̃ avɔwo alo lɔ̃ nu ɖe avɔwo me. Ame bubuwo trɔ asi le kpewo ŋu, wɔ sika ŋu dɔ alo kpa atiwo.\nAmeawo tu avɔgbadɔa abe ale si tututu Yehowa gblɔe na wo ene. Wowɔ xɔmetsovɔ nyui aɖe tsɔ ma avɔgbadɔa me ɖe eve, akpa ɖeka nye Kɔkɔeƒe eye akpa evelia nye Kɔkɔeƒewo Ƒe Kɔkɔeƒe. Nubablaɖaka la le Kɔkɔeƒewo Ƒe Kɔkɔeƒea. Akasiati ye wotsɔ wɔe eye wosisi sika ɖe eŋu. Le Kɔkɔeƒea la, sikakaɖiti, kplɔ̃ kple vɔsamlekpui si dzi wodoa dzudzɔ ʋeʋĩ le la li. Akɔblizɔ kple vɔsamlekpui gã aɖe le xɔxɔnua. Nubablaɖakaa ɖoa ŋku ŋugbe si Israel-viwo do be yewoaɖo to Yehowa la dzi na wo. Ènya nu si nubabla nyea? Enye ŋugbedodo tɔxɛ aɖe.\nYehowa tia Aron kple viaŋutsuwo be woanye nunɔlawo asubɔ le avɔgbadɔa me. Ele be woalé be nɛ, eye woasa vɔwo na Yehowa le afi ma. Nunɔlagã Aron koe kpɔ mɔ age ɖe Kɔkɔeƒewo Ƒe Kɔkɔeƒea. Eyia afi ma zi ɖeka le ƒe me be wòasa vɔ ɖe eƒe nu vɔ̃wo, eƒe ƒomea ƒe nu vɔ̃wo kple Israel-dukɔ bliboa ƒe nu vɔ̃wo ta.\nIsrael-viwo wu avɔgbadɔa tutu nu ƒe ɖeka tututu esi wodzo le Egipte megbe. Fifia wokpɔ teƒe si woade ta agu na Yehowa le azɔ.\nYehowa na eƒe ŋutikɔkɔe yɔ avɔgbadɔa taŋ, eye alilikpo aɖe do ɖe avɔgbadɔa tame. Zi ale si alilikpoa le avɔgbadɔa tame ko la, Israel-viwo mehona o. Gake ne alilikpoa ho la, Israel-viwo kpɔnɛ be ehiã be yewoaho. Wokakana agbadɔa tsɔa eƒe akpa vovovoawo hedzea alilikpoa yome.\n“Eye mese gbe gã aɖe tso fiazikpui la gbɔ wògblɔ be: ‘Kpɔ ɖa! Mawu ƒe agbadɔ la le amegbetɔwo gbɔ, eye wòanɔ anyi kpli wo, eye woanye eƒe dukɔ. Eye Mawu ŋutɔ anɔ anyi kpli wo.’”—Nyaɖeɖefia 21:3\nNyabiasewo: Nu kae Yehowa gblɔ na Mose be wòatu? Dɔ kae Yehowa de asi na Aron kple viaŋutsuwo?\n2 Mose 25:1-9; 31:1-11; 40:33-38; Hebritɔwo 9:1-7\nAvɔgbadɔ Kple Nunɔlagã\nKpɔ avɔgbadɔa kple Israel ƒe nunɔlagã ƒe awu bliboa ƒe tata.\nNunɔlagã Ƒe Akɔtaɖonu La\nZã dɔdeasi sia si nye, “de ama axaa” nàtsɔ asusu Biblia me ŋutinya aɖe agblɔ.


Aleke Míewɔ Va Dzɔ? Nya Si Mose Ƒe Agbalẽ Gbãtɔa Gblɔ Na Mí\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Mizo Moore Myanmar Ngabere Norwegian Nzema Ossetian Papiamento (Curaçao) Polish Portuguese Quechua (Bolivia) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Tetun Dili Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nNYATI SI LE AKPAA DZI | NU KA KOŊ ŊUE BIBLIA ƑO NU TSOE?\nAleke Míewɔ Va Dzɔ?\nBiblia ƒe agbalẽ si nye Mose Ƒe Agbalẽ Gbãtɔ tsɔ nya siwo gɔme sese le bɔbɔe la ɖe ale si xexea wɔ va dzɔ la me kpuie ale: “Le gɔmedzedzea me Mawu wɔ dziƒo kple anyigba.” (1 Mose 1:1) Esi Mawu wɔ nu miemiewo kple lãwo vɔ la, ewɔ ame gbãtɔ siwo ŋkɔe nye Adam kple Xawa. Woto vovo na lãwo, elabena tiatiawɔwɔ ƒe ablɔɖe kpakple nɔnɔme bubu siwo le Mawu si la le amegbetɔwo hã si va se ɖe afi aɖe. Eya ta woate ŋu abia akɔnta tso wo si ɖe woƒe nuwɔnawo ta. Ne wowɔ nu si Mawu bia tso wo si la, ke woakpɔ gome le Mawu ƒe tameɖoɖo me vava me ahanye amegbetɔƒome deblibo si anɔ agbe le ŋutifafa me le anyigba dzi tegbee la dzilawo.\nKe hã esi mawudɔlawo dometɔ ɖeka kpɔ esia eye wòdi eya ŋutɔ ɖokui tɔ la, edze agbagba ble amegbetɔwo be yeana yeƒe didia nava eme. Esia na woyɔe be Satana, si gɔmee nye “Tsitretsiɖeŋula.” Satana ƒo nu na Xawa to da aɖe dzi hegblɔ nɛ be eme anyo nɛ wu ne eɖe kɔ ɖa le Mawu ƒe mɔfiame ŋu hewɔ nu si eya ŋutɔ di. Adam kple Xawa dze Satana yome, eye esia wɔe be woa kple wo Wɔla dome gblẽ. Le tiatia gbegblẽ si mía dzila gbãtɔawo wɔ ta la, wobu agbe mavɔ nɔnɔ ƒe mɔnukpɔkpɔa eye mí katã míenyi nu vɔ̃ kple blibomademade kpakple ku, si nu míate ŋu asi le o la ƒe dome tso wo gbɔ.\nEnumake Mawu ɖe tame si wòɖo be yeaɖɔ nɔnɔme wɔnublanui sia ɖo kple nu si yeawɔ be Adam ƒe dzidzimeviwo nakpɔ agbe mavɔ la gblɔ. Mawu gblɔ nya ɖi be ‘dzidzimevi’ aɖe, si nye ame tɔxɛ aɖe la, ava tsrɔ̃ Satana ɖa mlɔeba eye wòana gbɔdzɔe mí tso fukpekpe siwo katã Satana, Adam kple Xawa ƒe nuwɔna he va mía dzi la me. (1 Mose 3:15) Ame kae ava nye ‘dzidzimevi’ ma? Woava nya ame si wònye la le ɣeyiɣi geɖe megbe.\nGake Satana gakpɔtɔ nɔ adeklo dzi be yeagblẽ Mawu ƒe tameɖoɖo nyui la me. Esia wɔe be nu vɔ̃ wɔwɔ kple vɔ̃ɖinyenye dzi ɖe edzi kabakaba. Eya ta Mawu tso nya me be yeana tsi naɖe ame vɔ̃ɖiwo woatsrɔ̃. Egblɔ na Noa, si nye ame dzɔdzɔe la be wòakpa aɖakaʋu gã nyadri aɖe si me woa kple eƒe ƒomea kpakple lã siwo wògblɔ nɛ be wòakplɔ ayi aɖakaʋua me la atsi agbe le.\nƑe ɖeka le Tsiɖɔɖɔa megbe la, Noa kple eƒe ƒomea wodo go tso aɖakaʋua me va nɔ anyigba si ŋu wokɔ la dzi. Gake ‘dzidzimevia’ ƒe vavaɣi meɖo ɣemaɣi o.\n—Numeɖeɖe siawo tso 1 Mose, ta 1-11; Yuda 6, 14, 15; Nyaɖeɖefia 12:9.\nƉoe Ɖe Amewo Ɖoe Ɖe Amewo Aleke Míewɔ Va Dzɔ?\nNu Ka Tae Yehowa Ðasefowo Ðea Gbeƒã Tso Ʋɔtru Nu Yi Ʋɔtru Nu?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Nya Ka Koŋue Le Biblia Me?\nƉoe Ɖe Amewo Ɖoe Ɖe Amewo GBETAKPƆXƆ Nya Ka Koŋue Le Biblia Me?\nNya Ka Koŋue Le Biblia Me?\nGBETAKPƆXƆ Nya Ka Koŋue Le Biblia Me?


GBE BUBU Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (Ɣi) Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Maya Mazatec (Huautla) Mixe Mizo Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Rarotongan Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wayuunaiki Wolaita Xhosa Yoruba Zande Zapotec (Isthmus) Zulu\nNYATI SI LE AKPAA DZI | ÀDI BE WOASRƆ̃ BIBLIA KPLI YEA?\nWonya Yehowa Ðasefowo nyuie be woɖea gbeƒã na amewo le dutoƒo. Gake ɖe nènya be míewɔa Biblia-sɔsrɔ̃ ƒe ɖoɖo hã kple amewo le xexea me godooa?\nLe ƒe 2014 me la, Ðasefo siwo wu ame 8,000,000, siwo le dukɔ 240 me la srɔ̃ Biblia kple ame siwo ade 9,500,000 kloe ɣleti sia ɣleti. * Le nyateƒe me la, ame siwo míesrɔ̃a Biblia kplii la sɔ gbɔ wu dukɔ 140 aɖewo me tɔwo ƒe agbɔsɔsɔ kura!\nYehowa Ðasefowo taa Bibliawo, agbalẽwo, magazinewo, kple nu bubu siwo wotsɔ srɔ̃a Biblia kple amewo la ƒe xexlẽme biliɔn ɖeka kple afa kloe ɖe gbegbɔgblɔ 700 sɔŋ me ƒe sia ƒe, ale be woate ŋu awɔ nufiafiadɔ sia nyuie! Agbalẽtatadɔ sia si ɖeke mesɔ kplii o la na wòle bɔbɔe na amewo be woasrɔ̃ Biblia le gbegbɔgblɔ si woawo ŋutɔwo di me.\n“Sukunusɔsrɔ̃ medoa dzidzɔ nam o, gake nusɔsrɔ̃ sia ya vivi nunye ŋutɔ. Eye nu siwo mesrɔ̃ la fa akɔ nam ale gbegbe!”—Katlego, si tso South Africa.\n“Nusɔsrɔ̃a kpe ɖe ŋunye mekpɔ ŋuɖoɖo na nye biabiawo katã kpakple bubu geɖewo.”—Bertha, si tso Mexico.\n“Wova srɔ̃a Biblia kplim le nye aƒe me le ɣeyiɣi si sɔ nam me. nu kae ganyo wu esia?”—Eziquiel, si tso Brazil.\n“Nusɔsrɔ̃awo xɔa miniti 15 va ɖo 30—wodidina wu ɣeaɖewoɣi—ale si nye ŋutɔ medi ko.”—Viniana, si tso Australia.\n“Nyemexe fe aɖeke ɖe nusɔsrɔ̃a ta o—ewɔ nuku ŋutɔ!”—Aimé, si tso Benin.\n“Nye Biblia-nufialaa gbɔ dzi ɖi henyo dɔme nam ale gbegbe. Nye kplii dome va le kplikplikpli.”—Karen, si tso Northern Ireland.\n“Ame geɖe srɔ̃a Biblia, gake menye kple susu be yewoava zu Ðasefowo kokoko o.”—Denton, si tso England.\nNYA SIWO AMEWO BIANA EDZIEDZI TSO BIBLIA-SƆSRƆ̃ ƑE ÐOÐO SI MÍEWƆNA ŊU ƑE ŊUÐOÐOWO\nÐoɖo ka nue nusɔsrɔ̃a zɔna ɖo?\nMíetiaa Biblia me nyati aɖe eye míedzroa mawunyakpukpui siwo do ƒome kplii la me. Le kpɔɖeŋu me, Biblia ɖo nyabiase vovovowo ŋu; wo dometɔ aɖewoe nye: Ame kae nye Mawu? Aleke wòle? Ðe ŋkɔ le esia? Afi kae wòle? Ðe míate ŋu ate ɖe eŋua? Kuxiae nye be mele bɔbɔe be woanya afi si ŋuɖoɖoawo le le Biblia me o.\nZi geɖe la, míezãa axa 224 ƒe agbalẽ si nye Nuka Tututue Nye Biblia ƒe Nufiafia? * tsɔ kpena ɖe amewo ŋu wokena ɖe ŋuɖoɖoawo ŋu. Wotrɔ asi le agbalẽ sia ŋu etɔxɛe be wòakpe ɖe amewo ŋu woase Biblia ƒe gɔmedzenufiafiawo gɔme. Nufiafia siawo ku ɖe nyati siwo nye Mawu, Yesu Kristo, amegbetɔwo ƒe fukpekpewo, ame kukuwo ƒe tsitretsitsi, gbedodoɖa, kple nyati bubu geɖewo ŋu.\nƔekaɣie woate ŋu asrɔ̃ nua kplim, eye le afi ka?\nWoate ŋu asrɔ̃ nua kpli wò le ɣeyiɣi si sɔ na wò me kple teƒe si nèdi.\nƔeyiɣi didi kae nusɔsrɔ̃ ɖe sia ɖe xɔna?\nAme aɖewo tsɔa gaƒoƒo ɖeka ɖoa anyi kwasiɖa sia kwasiɖa na Biblia-sɔsrɔ̃. Gake míetea ŋu trɔa asi le nusɔsrɔ̃a ƒe didime ŋu faa. Míate ŋu awɔe wòasɔ ɖe wò nɔnɔmewo nu. Miniti 10 alo 15 koe ame aɖewo ƒe nusɔsrɔ̃a xɔna kwasiɖa sia kwasiɖa.\nHo nenie woxɔna ɖe nusɔsrɔ̃a ta?\nMíexɔa ga aɖeke ɖe nusɔsrɔ̃a kple nusrɔ̃gbalẽawo ta o. Esia wɔ ɖeka kple nya si Yesu gblɔ na eƒe nusrɔ̃lawo be: “Faa miexɔe, faa minae.”—Mateo 10:8.\nƔeyiɣi didi kae nusɔsrɔ̃ bliboa xɔna?\nMíate ŋu ayi edzi anɔ nua srɔ̃m kpli wò zi ale si nèdi ko. Nusɔsrɔ̃nyati 19 ye le agbalẽ si nye Nuka Tututue Nye Biblia ƒe Nufiafia? me. Woate ŋu asrɔ̃ wo dometɔ ɖe sia ɖe alo wo katã kpli wò ɣeyiɣi didime si wò ŋutɔ nèdi.\nÐe wòle be mava zu Yehowa Ðasefoa?\nAo. Míenyae be gome le ame sia ame si be wòatia eƒe dzixɔse eye míedea bubu woƒe tiatiawo ŋu. Ke hã, ne ame aɖe va se Biblia ƒe gɔmedzenufiafiawo gɔme nyuie la, esia kpena ɖe eŋu wòwɔa tiatia si wòkpɔ be enyo.\nAfi kae magate ŋu akpɔ nyatakaka bubuwo le?\nÀte ŋu akpɔ nyatakaka vavãwo le Internet nyatakakadzraɖoƒe si nye jw.org/ee ku ɖe Yehowa Ðasefowo ƒe dzixɔsewo kple woƒe dɔwɔnawo ŋu.\nAleke mawɔ abia be woava srɔ̃ Biblia kplim?\nÀte ŋu awɔ esia to Internet nyatakakadzraɖoƒe si nye www.jw.org/ee dzi.\nƑo ka na Yehowa Ðasefowo. Àte ŋu adi ŋkɔ “Jehovah’s Witnesses” alo “Témoins de Jéhovah” le telefongbalẽ si le miaƒe nutoa me la me alo nàbia wo dometɔ siwo le miaƒe nutoa me.\n^ mm. 4 Zi geɖe la, míesrɔ̃a Biblia kple ame ɖekaɖekawo eye míesrɔ̃nɛ kple amewo le ƒuƒoƒo suewo hã me.\n^ mm. 9 Yehowa Ðasefowoe tae. Wota agbalẽ sia ɖekaɖeka miliɔn 230 kple edzivɔ le gbegbɔgblɔ siwo wu 260 me.\nKPEKPEÐEŊU NA ƑOMEWO\n“Esi srɔ̃nye dze Biblia-sɔsrɔ̃ gɔme la, mede dzesii be ewɔ tɔtrɔ geɖe. Míaƒe ƒomegbenɔnɔ va nyo ɖe edzi. Esi medi be manya nu si tututu srɔ̃m wòle la, meva kpɔe be anyo be nye hã masrɔ̃ Biblia, eye medze egɔme. Nu siwo mesrɔ̃ la kpe ɖe ŋunye mezu ame ɖɔʋu. Biblia-sɔsrɔ̃ wɔe be mía dome va le kplikplikpli.”—Eziquiel.\n“Esi medze Biblia-sɔsrɔ̃ gɔme la, meɖe asi le atike vɔ̃ɖi zazã ŋu kura, medzudzɔ aha geɖe nono eye mesrɔ̃ dziku dzi ɖuɖu. Nye aƒe me va le dzadzɛ eye nuwo le ɖoɖo nu wu tsã. Meva kpɔ ale si gbegbe nye ƒomea le vevie la dze sii, eye edzɔa dzi nam be mawɔ nu siwo ana woakpɔ dzidzɔ. Mele dzidzɔ kpɔm fifia wu tsã.”—Karen.\n“Ame aɖewo he nya ɖe ŋunye le esi mele Biblia srɔ̃m ta. Gake srɔ̃nye de dzi ƒo nam be mayi edzi, esi wògblɔ be: ‘Nyemetsɔ ɖeke le nya si gblɔm amewo le me o. Esi mekpɔe be èle tɔtrɔ nyuiwo wɔm la, ema ɖeɖe su nam. Yi wò nusɔsrɔ̃a dzi.’ Míekpɔ dzidzɔ le míaƒe srɔ̃ɖeɖe me alea gbegbe kpɔ o!”—Viniana.\nAgbalẽtaƒe 15 sɔŋue le Yehowa Ðasefowo si le xexea me godoo eye wotaa Biblia-srɔ̃gbalẽwo le gbegbɔgblɔ 700 kple edzivɔwo me.


Etsɔmegbɔgblɔɖi—Ðewo Va Eme, Geɖe Do Kpo Nu\nGbetakpɔxɔ | May 2014\nGBE BUBU Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gun Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Maltese Maya Mizo Moore Myanmar Nepali Ngabere Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Totonac Tshiluba Tsonga Turkish Tuvaluan Twi Ukrainian Umbundu Vietnamese Wayuunaiki Xhosa Yoruba Zande Zapotec (Isthmus) Zulu\nNYATI SI LE AKPAA DZI | ÐE AME AÐE ATE ŊU ANYA ETSƆMEA?\nEtsɔmegbɔgblɔɖi—Ðewo Va Eme, Geɖe Do Kpo Nu\nÀdi be yeanya wò etsɔmea? Ame geɖe dina be yewoanya yewoƒe etsɔme. Ame aɖewo gblɔa ale si nuwo ava nɔ le etsɔme ɖi, gake menye ɣesiaɣie wòvaa eme o. Kpɔ eƒe kpɔɖeŋu aɖewo ɖa:\nDZƆDZƆMEŊUTINUNYALAWO wɔa mɔ̃ deŋgɔwo ŋu dɔ hezãa ga geɖe be yewoagblɔ ale si nuwo ava nɔ le etsɔme ɖi. Le kpɔɖeŋu me, wogblɔa ale si ɖiƒoƒo anyigbaa ava gblẽ nui ɖi, eye wogblɔnɛ nenye be tsi adza ŋufɔke le miaƒe nutoa me loo alo madza o.\nASITSATSA ŊUTI NUNYALA BIBIWO gblɔa ale si asitsanyawo kple dunyahenyawo ava yii ɖi. Wobua Warren Buffet, si hã nye kesinɔtɔ gã siwo le xexea me la dometɔ ɖeka, be enye ame si ƒe aɖaŋuɖoɖowo dzi woate ŋu aka ɖo le asitsanyawo me, elabena ekpɔa dzidzedze le eƒe gasitsatsawo me. Numekula bubu si ŋkɔe nye Nate Silver la léa ŋku ɖe akɔntabubuwo ŋu be yeagblɔ nya ɖi tso nu sia nu kloe ŋu, tso Amerika ƒe dukplɔnyawo dzi va ɖo nunana siwo Hollywood fefewɔlawo xɔna dzi.\nBLEMANUŊLƆÐIWO nye nu bubu siwo dzi amewo tona be yewoagblɔ etsɔme ɖi. Ame aɖewo gblɔna be Michel de Notredame (Nostradamus) si nɔ anyi le ƒe alafa 16 lia me ƒe nuŋlɔɖi gbadzaa la me nyawo le eme vam egbea. Ame aɖewo hã gblɔe va yi be Mayawo ƒe ɣletikɔntabubu ƒe ŋkeke mamlɛtɔ si dze December 21, 2012 dzi la, anye tɔtrɔ gã dziŋɔwo ƒe dzesi.\nSUBƆSUBƆHAKPLƆLAWO hã gblɔa etsɔme dovoɖinamewo ɖi ɣeaɖewoɣi tsɔ xlɔ̃a nu amewo ale be ame geɖe nava dze wo yome. Harold Camping si gblɔ xexea ƒe tsɔtsrɔ̃ ŋu nya ɖi la kple eƒe nusrɔ̃lawo ɖe gbeƒãe wòde didiƒe ke be anyigbaa atsrɔ̃ le ƒe 2011 me. Gake edze ƒãa be eƒe nyawo zu tofloko, elabena xexea kpɔtɔ li.\nGBƆGBƆYƆLAWO ƒua asi akɔ be etsɔmegbɔgblɔɖi ƒe ŋutete tɔxɛwo le yewo si. Edgar Cayce kple Jeane Dixon siaa gblɔ nya aɖewo ɖi tso ƒe alafa 20 lia ŋu, eye wova eme hã. Gake wo ame evea siaa gblɔ nya geɖewo hã ɖi siwo meva eme o. Le kpɔɖeŋu me, Dixon gblɔe ɖi be Xexemeʋa III afe ati le ƒe 1958 me, eye Cayce hã gblɔe ɖi be atsiaƒu aɖe New York dugã la le ƒe 1970-awo ƒe domedomee.\nGake ɖe mɔ aɖe li si dzi nàto anya etsɔme vavã? Biabia nyui aɖee nye ema. Ne ɖe nàte ŋu anya ale si nuwo ava nɔ le etsɔme la, esia ana nàwɔ tiatia nyuiwo le agbe me.\nƉoe Ɖe Amewo Ɖoe Ɖe Amewo Etsɔmegbɔgblɔɖi—Ðewo Va Eme, Geɖe Do Kpo Nu\nNYATI SI LE AKPAA DZI Etsɔmegbɔgblɔɖi—Ðewo Va Eme, Geɖe Do Kpo Nu\nNYATI SI LE AKPAA DZI Ðe Ame Aɖe Ate Ŋu Anya Etsɔmea?\nA CONVERSATION WITH A NEIGHBOR Ðe Yehowa Ðasefowo Xɔ Yesu Dzi Sea?\nIMITATE THEIR FAITH Edo Dzi Le Vevesese Si Le Abe Yi Tɔame Ene La Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Ðe Ame Aɖe Ate Ŋu Anya Etsɔmea?\nƉoe Ɖe Amewo Ɖoe Ɖe Amewo GBETAKPƆXƆ Ðe Ame Aɖe Ate Ŋu Anya Etsɔmea?\nÐe Ame Aɖe Ate Ŋu Anya Etsɔmea?\nGBETAKPƆXƆ Ðe Ame Aɖe Ate Ŋu Anya Etsɔmea?


Wɔ Tiatia Nyuiwo Be Wò Domenyinua Nagage Le Asiwò O | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Minyɔ ŋu nu vɔ̃ɖi, milé ɖe nu si nyo la ŋu.”—ROM. 12:9.\nNu kae nye domenyinu si Yehowa dzra ɖo ɖi na mí?\nNu kae míate ŋu asrɔ̃ tso ale si Esau bu eƒe domenyinua me?\nAleke míawɔ akpɔ míaƒe domenyinua tae?\n1, 2. (a) Nu kae kpe ɖe ŋuwò nètiae be yeasubɔ Mawu? (b) Nya kawoe míate ŋu abia ku ɖe domenyinu si Mawu dzra ɖo ɖi na mí ŋu?\nMÍ AME miliɔn geɖe míetiae be míasubɔ Yehowa Mawu ahadze Yesu Kristo ƒe afɔɖoƒewo yome pɛpɛpɛ. (Mat. 16:24; 1 Pet. 2:21) Míebua míaƒe adzɔgbeɖeɖe na Mawu nu tsɛ kura o. Menye ŋɔŋlɔ ʋɛ aɖewo ŋuti sidzedze dzie míenɔ te ɖo wɔ tiatia sia o, ke boŋ ɖe míesrɔ̃ Mawu ƒe Nya la tsitotsito hafi wɔe. Esia na míesrɔ̃ nu geɖe ku ɖe domenyinu si Yehowa dzra ɖo ɖi na ame siwo va ‘nya eya kple Yesu Kristo si wòdɔ ɖa la’ ŋu, eye esia doa ŋusẽ míaƒe xɔse.—Yoh. 17:3; Rom. 12:2.\n2 Be tenɔnɔ nyui nakpɔtɔ anɔ mí Kristotɔwo si le mía Fofo si le dziƒo ŋkume la, ele be míawɔ tiatia siwo dzea eŋu. Eya ta nyati sia adzro biabia vevi siwo gbɔna me: Nu kae nye domenyinu si Mawu dzra ɖo ɖi na mí? Aleke wòle be míabui? Nu kae míate ŋu awɔ be míaƒe asi nasu míaƒe domenyinua dzi? Nu kae akpe ɖe mía ŋu be míawɔ tiatia nyuiwo?\nNU KAE NYE MÍAƑE DOMENYINU LA?\n3. Domenyinu kae wodzra ɖo ɖi na (a) amesiaminawo, kple (b) ‘alẽ bubuawo’?\n3 Kristotɔ ʋɛ aɖewo le mɔ kpɔm be yewoaxɔ “domenyinu magblẽmagblẽ, maƒoɖi, si nu meyina o.” Eyae nye mɔnukpɔkpɔ xɔasi si nye be woaɖu fia kple Kristo le dziƒo. (1 Pet. 1:3, 4) Ele be ‘woagbugbɔ ame siawo adzi’ hafi woate ŋu axɔ domenyinu sia. (Yoh. 3:1-3) Ke nu kae nye Yesu ƒe “alẽ bubuwo,” siwo nye ame miliɔn geɖe siwo kpea asi ɖe eyomedzela amesiaminawo ŋu le gbeƒãɖeɖe Mawu Fiaɖuƒe ŋuti nya nyuia me la ƒe domenyinu? (Yoh. 10:16) Domenyinu si mesu Adam kple Xawa si o, si nye agbe mavɔ nɔnɔ le paradisonyigba dzi, afi si fukpekpe, ku kple konyifafa mele o lae asu alẽ bubuawo si. (Nyaɖ. 21:1-4) Esia tae Yesu do ŋugbe na nu vɔ̃ wɔla si wohe ɖe ati ŋu le exa la be: “Vavã mele egblɔm na wò egbea be: Ànɔ Paradiso me kplim.”—Luka 23:43.\n4. Yayra kawoe su mía si xoxo?\n4 Fifia gɔ̃ hã la, míele vivi sem le míaƒe domenyinua ƒe akpa aɖewo me. Esi míexɔ “tafe si Kristo Yesu xe” dzi se ta la, míaƒe dzi dzea eme eye ƒomedodo kplikplikpli le mía kple Mawu dome. (Rom. 3:23-25) Míeva se ŋugbedodo xɔasi siwo le Mawu ƒe Nya la me gɔme nyuie. Azɔ hã, dzidzɔ manyagblɔe wònye na mí be míenye dukɔwo dome nɔviwo ƒe habɔbɔ si me lɔlɔ̃ le la me tɔwo. Eye mɔnukpɔkpɔ gãe wònye be míenye Yehowa ƒe Ðasefowo. Mewɔ nuku o be míedea asixɔxɔ míaƒe domenyinua ŋu ale gbegbe!\n5. Nu kae Satana di vevie be yeatu kple Mawu ƒe amewo, eye nu kae akpe ɖe mía ŋu míanɔ te sesĩe ɖe eƒe aɖaŋu vɔ̃wo nu?\n5 Gake hafi míate ŋu avã míaƒe domenyinua goŋgoŋ la, ele be míanɔ ŋudzɔ ɖe Satana ƒe ayemɔwo ŋu. Tso gbe aɖe gbe ke la, Satana le agbagba dzem be yeahe tetekpɔwo ava Mawu ƒe amewo dzi be woƒe domenyinua nage le wo si. (4 Mose 25:1-3, 9) Esi Satana nyae be yeƒe tsɔtsrɔ̃ tu aƒe ta la, eƒe ŋku biã vevie wu tsã be yeakplɔ mí atrae. (Mixlẽ Nyaɖeɖefia 12:12, 17.) Be míayi edzi “anɔ te sesĩe ɖe Abosam ƒe aɖaŋu vɔ̃wo nu” la, ele be míade asixɔxɔ gã míaƒe domenyinua ŋu. (Ef. 6:11) Nusɔsrɔ̃ tso blemafofo Isak viŋutsu Esau ƒe nuxlɔ̃amekpɔɖeŋua me ate ŋu akpe ɖe mía ŋu míawɔ esia.\nMÈGAWƆ NU ABE ESAU ENE O\n6, 7. Ame kae Esau nye, eye domenyinu wɔnuku kae ate ŋu asu esi?\n6 Anɔ abe ƒe 4,000 ye nye esi va yi la, Isak kple Rebeka dzi venɔvi siwo nye Esau kple Yakob. Esi venɔviawo nɔ tsitsim la, woƒe nɔnɔme kple dɔ siwo dzɔa dzi na wo la to vovo kura. “Esau zu adela, eye wòlɔ̃a gbe me nɔnɔ; ke Yakob [nye] ame fafa, eye wòlɔ̃a agbadɔ me nɔnɔ.” (1 Mose 25:27) Biblia gɔmeɖela Robert Alter gblɔ be, Hebrigbe me nya si gɔme woɖe be “ame fafa” la fia “nuteƒewɔla alo ame maɖifɔ gɔ̃ hã.”\n7 Esi Esau kple Yakob xɔ ƒe 15 la, wo tɔgbui Abraham ku, gake ŋugbe si Yehowa do na Abraham ya nu meyi o. Emegbe Yehowa gaɖo kpe eƒe ŋugbedodoa dzi na Isak, eye wògblɔ be woayra anyigba dzi dukɔwo katã to Abraham ƒe dzidzimeviwo dzi. (Mixlẽ 1 Mose 26:3-5.) Eya ta Mawu ɖee fia be Mesia la, si nye ‘dzidzimevi’ wɔnuteƒe si ŋu nya wogblɔ le 1 Mose 3:15 la, anye Abraham ƒe dzidzimeviwo dometɔ ɖeka. Esi Esau nye Isak ƒe ŋgɔgbevi ta la, eya dzie wòle be ŋugbedodovia nato ava. Domenyinu wɔnuku kae nye esi! Gake ɖe Esau de asixɔxɔ eŋua?\nMègabu domenyinu si Yehowa dzra ɖo ɖi na wò la nu tsɛ o\n8, 9. (a) Tiatia kae Esau wɔ ku ɖe eƒe domenyinua ŋu? (b) Nu kae Esau va de dzesi ƒe geɖe megbe le tiatia si wòwɔ ŋu, eye aleke wòwɔ nui?\n8 Gbe ɖeka esi Esau gbɔ tso gbe me la, ekpɔ nɔvia Yakob ‘wònɔ nu ɖam.’ Enumake Esau gblɔ nɛ be, ‘Na nu dzĩa ɖem maɖu, elabena dɔ wum ɖi tsi ɖe ŋunye.’ Yakob ɖo eŋu na Esau be: “Tsɔ wò ŋgɔgbevinyenye [dzra] nam gbã gbɔ.” Tiatia kae Esau wɔ? Nukutɔe la, egblɔ be: “Nu ka gɔ̃ ŋgɔgbevinyenye awɔ nam?” Aleae Esau tia abɔbɔ agba ɖeka ɖe eƒe ŋgɔgbevinyenye teƒee nye esi! Be kpeɖodzi nanɔ Esau ƒe ŋgɔgbevinyenyea dzadzra ŋu le se nu la, Yakob gblɔ nɛ be: “Ka atam ƒu dzi nam gbɔ!” Esau mehe ɖe megbe kura o, eɖe asi le eƒe ŋgɔgbevinyenyea ŋu. Eyome “Yakob tsɔ abolo kple bɔbɔ na Esau. Tete wòɖu nu no nu, eye wòtso dzo. Ale wɔ, eye Esau do vlo eƒe ŋgɔgbevinyenye enye esi.”—1 Mose 25:29-34.\n9 Ƒe geɖe megbe esi wo fofo Isak gblɔ be yeƒe kuɣi gogo la, Rebeka ɖe afɔ aɖewo be yeatsɔ akpɔ egbɔ be ŋgɔgbevinyenye si ŋu Esau ɖe asi le la ƒe yayra su Yakob si. Wogblɔna be, ɖe menya medoa ŋgɔ o, eya ta emegbe esi Esau va de dzesi bometsinu si wòwɔ la, edo ɣli na Isak nublanuitɔe be: “Fofonye, yra nye hã! . . . Mèkpɔtɔ yayra aɖeke ɖi nam oa?” Esi Isak gblɔ nɛ be yeyra Yakob xoxo eya ta yemate ŋu atrɔe o la, “Esau gba avi doo.”—1 Mose 27:30-38.\n10. Aleke Yehowa bu Esau kple Yakob, eye nu ka tae?\n10 Nɔnɔme kawoe míede dzesii le Esau ŋu le nuŋlɔɖi sia me? Míekpɔe be kɔɖiɖi na ŋutilãmenudzodzrowo nɔ vevie nɛ wu yayra siwo eƒe domenyinua ana woadudu akɔ ɖe edzi. Esau mede asixɔxɔ eƒe ŋgɔgbevinyenyea ŋu o, eye edze ƒãa be melɔ̃ Mawu ŋutɔŋutɔ o. Gawu la, Esau mebu ŋusẽ si eƒe nuwɔnaa akpɔ ɖe eƒe dzidzimeviwo dzi la ŋu o. Gake Yakob ya de asixɔxɔ gã eƒe domenyinua ŋu. Le kpɔɖeŋu me, Yakob wɔ ɖe dzilaawo ƒe aɖaŋuɖoɖo dzi le srɔ̃ si wòaɖe tiatia me. (1 Mose 27:46–28:3) Esi Yakob wɔ tiatia sia si bia be wòagbɔ dzi ɖi eye wòatsɔ nu geɖe asa vɔe ta la, eva zu Mesia la tɔgbui. Aleke Mawu bu Esau kple Yakob? Yehowa gblɔ to nyagblɔɖila Maleaxi dzi be: “Melɔ̃ Yakob, ke melé fu Esau ya.”—Mal. 1:2, 3.\n11. (a) Nu ka tae Esau ƒe kpɔɖeŋu gbegblẽa ka mí Kristotɔwo egbea? (b) Nu ka tae Paulo yɔ gbɔdɔdɔ ƒe agbe gbegblẽ nɔnɔ esi wònɔ nu ƒom tso Esau ŋu?\n11 Ðe nu si Biblia gblɔ tso Esau ŋu la ka mí Kristotɔwo egbea? Ɛ̃. Apostolo Paulo xlɔ̃ nu eƒe haxɔsetɔwo be woakpɔ nyuie be “ame aɖeke naganye [gbɔdɔdɔ ƒe] agbe gbegblẽ nɔla alo ame si medea asixɔxɔ nu kɔkɔewo ŋu o, abe Esau, ame si tsɔ eƒe ŋgɔgbevinyenye ƒe gomenɔamesiwo na ɖe nuɖuɖu [zi] ɖeka ta, la ene o.” (Heb. 12:16) Nuxlɔ̃ame ma yi na mí Kristotɔwo egbea hã. Ele be míayi edzi ade asixɔxɔ nu kɔkɔewo ŋu ale be ŋutilãmenudzodzrowo nagawɔe be domenyinu si Mawu dzra ɖo ɖi na mí la nage le mía si o. Gake nu ka tae Paulo yɔ gbɔdɔdɔ ƒe agbe gbegblẽ nɔnɔ esi wònɔ nu ƒom tso Esau ŋu? Ne míewɔ nu abe Esau ene hena ŋutilãa ƒe nudzodzrowo kpɔ ŋusẽ ɖe mía dzi la, ana wòanɔ bɔbɔe be míawɔ nu vɔ̃ gãwo abe matrewɔwɔ kple ahasiwɔwɔ ene, eye míaƒe domenyinua age le mía si.\nDZRA WÒ DZI ÐO FIFIA\n12. (a) Aleke Satana dzea agbagba be yeate mí kpɔ? (b) Ŋɔŋlɔawo me kpɔɖeŋu kawoe ate ŋu akpe ɖe mía ŋu ne tiatia sesẽwo dze ŋgɔ mí?\n12 Abe Yehowa subɔlawo ene la, míewɔa nu sia nu si míate ŋui be míaƒo asa na nɔnɔme siwo ate ŋu akplɔ mí ade gbɔdɔdɔ ƒe agbe gbegblẽ nɔnɔ me. Eye míedoa gbe ɖa na Yehowa Mawu be wòagana míana ta ne wote mí kpɔ be míada eƒe sewo dzi o. (Mat. 6:13) Gake Satana dzea agbagba atraɖii be yeagblẽ mía kple Yehowa dome ƒomedodo me esi míele agbagba dzem be míawɔ nuteƒe le xexe dzeakaɖa sia me. (Ef. 6:12) Abosam, si nye xexe sia ƒe mawu, nya ale si wòawɔ míaƒe ŋutilã madebliboa ƒe dzodzrowo ŋu dɔ atsɔ ahe mí ade tetekpɔwo me. (1 Kor. 10:8, 13) Le kpɔɖeŋu me, tsɔe be nèɖo nɔnɔme aɖe si me nàte ŋu aɖi kɔ na wò dzodzrowo bɔbɔe, gake le mɔ gbegblẽ nu. Tiatia kae nàwɔ? Ðe nàgblɔ abe Esau ene be: ‘Tsɔe nam enumake!’ Alo ɖe nàɖu tetekpɔ ma dzi, asi adzo abe ale si Yakob vi Yosef wɔe esi Potifar srɔ̃ tee kpɔ enea?—Mixlẽ 1 Mose 39:10-12.\n13. (a) Aleke nɔvi geɖe wɔa nu abe Yosef ene egbea, gake aleke ɖewo hã wɔa nu abe Esau ene? (b) Nu vevi kae wòle be míawɔ be míagawɔ nu abe Esau ene o?\n13 Mía nɔvi geɖe ɖo nɔnɔme aɖewo siwo me wòhiã le be woatiae be yewoawɔ nu abe Esau ene loo alo abe Yosef ene. Wo dometɔ akpa gãtɔ wɔ tiatia siwo me nunya le eye wodo dzidzɔ na Yehowa ƒe dzi. (Lod. 27:11) Gake le mía nɔvi aɖewo gome la, wotiae be yewoawɔ nu abe Esau ene esi woɖo tetekpɔ me, eye womekpɔ domenyinu si Mawu dzra ɖo ɖi na wo la ta o. Ƒe sia ƒe la, wokaa mo na nɔvi gbogbo aɖewo alo ɖea wo le hamea me le matrewɔwɔ alo ahasiwɔwɔ ta. Aleke gbegbe wòle vevie be míadzra míaƒe dzi ɖo fifia hafi nuteƒewɔwɔ ƒe tetekpɔ aɖe nadze ŋgɔ míe nye esi, elabena, dze aʋa ɖi aʋa mesinɛ o! (Ps. 78:8) Míate ŋu aɖe afɔ vevi eve ya teti atsɔ adzra mía ɖokui ɖo be míate ŋu aɖu tetekpɔwo dzi ahawɔ tiatia nyuiwo.\nDE ŊUGBLE EYE NÀNƆ DZADZRAÐOÐI\nMíenɔa dzadzraɖoɖi ɖe tetekpɔ ŋu ne míedia nunya si tso Yehowa gbɔ\n14. Ŋugbledede le biabia kawo ŋue akpe ɖe mía ŋu ‘míanyɔ ŋu nu vɔ̃ɖi’ eye ‘míalé ɖe nu si nyo la ŋu’?\n14 Afɔɖeɖe gbãtɔe nye be, míanɔ ŋugble dem le nuwɔna gbegblẽwo me tsonuwo ŋu. Ale si gbegbe míekpɔa ŋudzedze ɖe domenyinu si Mawu dzra ɖo ɖi na mí ŋu la nɔa te ɖe lɔlɔ̃ si gbegbe le mía si na Yehowa, domenyinua Nala la, dzi. Ne míelɔ̃ ame aɖe nyateƒe la, míadi be míawɔ nu si avee o. Ke boŋ míedzea agbagba be míawɔ nu si adze eŋu. Eya ta anyo be míanɔ ŋugble dem le nu si ado tso eme na míawo ŋutɔwo kple ame bubuwo ne míena ta le agbe gbegblẽ nɔnɔ ƒe tetekpɔwo me la ŋu. Ele be míabia mía ɖokui be: ‘Ŋusẽ kae ɖokuitɔdidi ƒe nuwɔna sia akpɔ ɖe nye kple Yehowa dome ƒomedodoa dzi? Nu kae wòagblẽ le nye ƒomea ŋu? Nu kae wòagblẽ le nɔvi siwo le hamea me ŋu? Ðe wòaɖia amewo nua?’ (Flp. 1:10) Míagate ŋu abia mía ɖokui be: ‘Ðe wòsɔ be mawɔ nu si ahe taɖui vɛ na ame geɖe le ɣeyiɣi kpui aɖe ƒe vivisese ko taa? Ðe madi be wòava nɔ nam abe Esau ene, afa avi hehehe emegbe ne meva nyɔ le ɖokuinye mea?’ (Heb. 12:17) Ŋugbledede le biabia siawo tɔgbi ŋu akpe ɖe mía ŋu ‘míanyɔ ŋu nu vɔ̃ɖi,’ eye ‘míalé ɖe nu si nyo la ŋu.’ (Rom. 12:9) Vevietɔ wu la, lɔlɔ̃ na Yehowa aʋã mí míalé míaƒe domenyinua me ɖe asi goŋgoŋ.—Ps. 73:28.\n15. Nu kae akpe ɖe mía ŋu be míanɔ dzadzraɖoɖi ɖe tetekpɔ siwo ade míaƒe gbɔgbɔmemenyenye afɔku me la ŋu?\n15 Afɔɖeɖe eveliae nye be, míanɔ dzadzraɖoɖi ɖe tetekpɔwo ŋu. Yehowa wɔ ɖoɖo geɖe na mí siwo akpe ɖe mía ŋu be míanɔ dzadzraɖoɖi ɖe tetekpɔ siwo ade míaƒe gbɔgbɔmemenyenye afɔku me ŋu. Ðoɖo siawo ƒe ɖewoe nye Biblia sɔsrɔ̃, Kristotɔwo ƒe kpekpewo, gbeadzisubɔsubɔdɔa kpakple gbedodoɖa. (1 Kor. 15:58) Ɣesiaɣi si míegblɔ míaƒe dzimenyawo na Yehowa le gbedodoɖa me, kple ɣesiaɣi si míekpɔ gome le Kristotɔwo ƒe subɔsubɔdɔa me bliboe la, míele mía ɖokuiwo dzram ɖo be míate ŋu aɖu tetekpɔkpɔwo dzi. (Mixlẽ 1 Timoteo 6:12, 19.) Ŋutete si anɔ mía ŋu be míaɖu tetekpɔwo dzi la ƒe akpa gã aɖe nɔa te ɖe míawo ŋutɔwo ƒe kutrikuku dzi. (Gal. 6:7) Wote gbe ɖe esia dzi le Lododowo ta evelia me.\n‘NƆ EDIDI DZI’\n16, 17. Nu kae akpe ɖe mía ŋu be míawɔ tiatia siwo me nunya le?\n16 Lododowo ƒe ta 2 lia de dzi ƒo na mí be míadi nunya kple gɔmesese. Nɔnɔme nyui siawo siwo Yehowa naa mí la akpe ɖe mía ŋu be míawɔ tiatia le nyui kple vɔ̃ dome, le ɖokuidziɖuɖu kple ɖokuitɔdidi dome. Gake hafi míate ŋu akpɔ dzidzedze la, ehiã be míaku kutri. Biblia te gbe ɖe esia ƒe nyateƒenyenye dzi esi wògblɔ be: “Vinye, ne èxɔ nye nuƒoƒo wɔ tɔwòe, eye nèdzra nye sewo ɖo ɖe ɖokuiwò gbɔ, be nèƒu wò to anyi ɖe nunya ŋu, eye nèbi wò dzi ɖe gɔmesese ŋuti, ɛ̃, ne èyɔ nunya, eye nèkɔ wo gbe dzi ɖe gɔmesese ŋu la, ne èdii abe klosalo ene, eye nèdi eyome mɔ abe kesinɔnu, si le to me ene la, ekema àse Yehowa-vɔvɔ̃ gɔme, eye wò asi atu sidzedze Mawu. Elabena Yehowa naa nunya, eƒe nu me sidzedze kple gɔmesese dzɔ tso.”—Lod. 2:1-6.\n17 Edze ƒãa be ne míewɔ ɖe aɖaŋu siwo woɖo le Lododowo ƒe kpukpui siawo me dzi la, míate ŋu awɔ tiatia siwo me nunya le. Míate ŋu aɖu tetekpɔwo dzi ne míena Yehowa ƒe nyawo mla míaƒe amenyenye ememetɔ, ne míedoa gbe ɖa madzudzɔmadzudzɔe hebiaa Mawu ƒe mɔfiafia, eye ne míeyi Mawu ƒe nunya didi dzi abe kesinɔnu si le to me ene.\n18. Nu kae nèɖo kplikpaa be yeayi edzi awɔ, eye nu ka tae?\n18 Yehowa ye naa sidzedze, gɔmesese kple nunya sua ame siwo dia nunana siawo la si. Zi ale si míeyi wo didi dzi la, zi nenemae míanɔ tetem ɖe nɔnɔme nyui siawo Nala, Yehowa, ŋu. Esia awɔe be ƒomedodo nyui si le mía kple Yehowa Mawu dome akpɔ mía ta ne míege ɖe tetekpɔ me. Yehowa vɔvɔ̃ kple tete ɖe eŋu kplikplikpli akpe ɖe mía ŋu be míatsri nu vɔ̃ɖi. (Ps. 25:14; Yak. 4:8) Neva eme be xɔlɔ̃wɔwɔ si le mía kple Yehowa dome kple nunya si wòna mí la naʋã mí katã be míayi edzi anɔ tiatia nyui siwo ado dzidzɔ na Yehowa ƒe dzi la wɔm, ale be míaƒe domenyinua nagage le mía si gbeɖe o.


Nu Si Tae Mawu Dɔ Yesu Wòva Xe Tafea (1 Korintotɔwo 15) | Te Ðe Yehowa Ŋu\n1, 2. Aleke Biblia ɖɔ nɔnɔme si me ameƒomea le, eye mɔ ɖeka ka ko dzie woato ado le eme?\n“NUWƆWƆ blibo la katã le ŋeŋem, eye fu le eɖum vaseɖe fifi.” (Romatɔwo 8:22) Nya mawoe apostolo Paulo gblɔ tsɔ ɖɔ nɔnɔme wɔnublanui si me míele lae. Le amegbetɔwo ƒe nukpɔsusu nu la, edze abe ɖe mɔ aɖeke meli si dzi woato ado le fukpekpe, nuvɔ̃, kple ku si me o ene. Gake Yehowa menye wɔnamanɔŋutɔ abe amegbetɔwo ene o. (Mose IV, 23:19) Dzɔdzɔenyenye ƒe Mawu la wɔ alesi míawɔ ado le fukpekpea me ƒe ɖoɖo na mí. Woyɔa ɖoɖo sia be tafe.\n2 Tafeae nye Yehowa ƒe nunana gãtɔ kekeake si wòna amegbetɔwo. Eʋu mɔ na mí be míakpɔ ɖeɖe tso nuvɔ̃ kple ku me. (Efesotɔwo 1:7) Eya dzie wotu agbe mavɔ nɔnɔ, eɖanye le dziƒo loo alo le paradisonyigba dzi o, la ƒe mɔkpɔkpɔ ɖo. (Luka 23:43; Yohanes 3:16; Petro I, 1:4) Gake nuka koŋue nye tafe la? Nukae wòfia mí tso Yehowa ƒe dzɔdzɔenyenye si ƒo ɖesiaɖe ta ŋu?\nAlesi Wòdzɔe be Tafe Va Hiã\n3. (a) Nukata tafea va hiã? (b) Nukata Mawu mate ŋu ate fli ɖe kufiatsotso na Adam ƒe dzidzimeviwo me ko o?\n3 Adam ƒe nuvɔ̃ tae tafea va hiã ɖo. To Adam ƒe tomaɖomaɖo Mawu me la, egblẽ domenyinu si nye dɔléle, konyifafa, vevesese, kple ku ɖi na eƒe dzidzimeviwo. (Mose I, 2:17; Romatɔwo 8:20) Mawu mate ŋu anɔ te ɖe seselelãme dzi ko ate fli ɖe kufiatsotsoa me o. Ema wɔwɔ anye aɖabaŋeŋe ƒu eya ŋutɔ ƒe se dzi, esi gblɔ be: “Nuvɔ̃ la ƒe fetue nye ku.” (Romatɔwo 6:23) Eye ne ɖe Yehowa gbe eya ŋutɔ ƒe ʋɔnu dzɔdzɔe dɔdrɔ̃ ƒe dzidzenuwo dzi wɔwɔ la, ke tɔtɔ kple sedzimawɔmawɔ ye ava xɔ anyinɔ ɖe xexeame godoo!\n4, 5. (a) Aleke Satana gblẽ Mawu ŋui, eye nukata wòle kokoko be Yehowa naɖo nutsotso mawo ŋu? (b) Nya kae Satana tsɔ ɖe Yehowa subɔla wɔnuteƒewo ŋu?\n4 Abe alesi míekpɔe le Ta 12 lia me ene la, aglãdzedze le Eden-bɔa me fɔ nya siwo galolo wu aglãdzedzea ŋutɔ gɔ̃ hã ɖe te. Satana ƒo ɖi Mawu ƒe ŋkɔ nyui la. Nusi wòwɔ enye be etso Yehowa nu be enye alakpatɔ kple ŋutasẽla, amedzizila si gbe ablɔɖe nana eƒe nuwɔwɔwo. (Mose I, 3:1-5) Esi wòdze abe ɖe Satana gblẽ Mawu ƒe tameɖoɖo be yeana ame dzɔdzɔewo nayɔ anyigba la dzi me ene ta la, eto eƒe nuwɔna sia me tso Mawu nu be enye amesi do kpo nu. (Mose I, 1:28; Yesaya 55:10, 11) Ne ɖe Yehowa mena wokpɔ ŋuɖoɖo na nya siawo siwo wotsɔ ɖe eŋu o la, anye ne eƒe nuwɔwɔ siwo si nunya le dometɔ geɖe magaka ɖe eƒe dziɖulanyenye dzi le nu geɖe me o.\n5 Satana gagblɔ alakpanya ɖe Yehowa subɔla wɔnuteƒewo hã ŋu, hetso wo nu be ɖokuitɔdidi ta koe wole Eyama subɔm ɖo eye be ne wona woto nɔnɔme sesẽwo me la, wo dometɔ aɖeke mayi edzi awɔ nuteƒe na Mawu o. (Hiob 1:9-11) Nya siawo siwo fɔ ɖe te la le vevie kura wu nɔnɔme wɔnublanui si me amegbetɔwo ge ɖo. Eyata esɔ be Yehowa kpɔe be ehiã be yeaɖo Satana ƒe alakpanutsotsoawo ŋu. Gake mɔ ka dzie Mawu ato akpɔ nya siawo gbɔ agaɖe ameƒomea hã tso woƒe nɔnɔme wɔnublanuia me?\nTafe—Enye Nusi Sɔ Ðe Enu\n6. Nya kawoe wozãna le Biblia me tsɔ ɖɔa nusi Mawu wɔ be yeatsɔ aɖe ameƒomeae?\n6 Alesi Yehowa kpɔ nya la gbɔe la nye nusi me nublanuikpɔkpɔ gã aɖe le eye wòsɔ hã ale gbegbe—enye mɔnu si amegbetɔ aɖeke mate ŋu ato vɛ akpɔ o. Ke hã enye mɔnu si le bɔbɔe ŋutɔ hã. Woyɔnɛ le mɔ vovovowo nu be enye nu ƒeƒle, avuléle, ɖeɖe, fexexeɖeta, kple avulévɔsa. (Psalmo 49:9; Daniel 9:24; Galatiatɔwo 3:13; Kolosetɔwo 1:20; Hebritɔwo 2:17) Gake ɖewohĩ nyagbɔgblɔ si ɖɔ nɔnɔmea wòsɔ wu enye esi Yesu ŋutɔ zã. Egblɔ be: “Amegbetɔvi la meva bena, woasubɔ ye o, ke boŋ bena yeasubɔ, eye yeatsɔ yeƒe luʋɔ ana tafee [Helagbe, lyʹtron] ɖe ame geɖewo ƒe xɔxɔ ta.”—Mateo 20:28, NW.\n7, 8. (a) Nukae nya “tafe” fia le Ŋɔŋlɔawo me? (b) Mɔ kawo nue tafe fia sɔsɔ ɖe nu nu le?\n7 Nukae nye tafe? Woɖe Helagbe me nya si wozã le afisia tso dɔwɔnya si gɔmee nye “woatu nusi wobla, woaɖe asi le nusi wolé ŋu” me. Wozãa nyagbɔgblɔ sia le nuƒoƒo tso ga si woxe be woaɖe asi le amesiwo wolé le aʋawɔwɔ me ŋu. Eyata woate ŋu aɖe tafe gɔme koŋ be enye nane si woxe be woagbugbɔ nane aƒle. Le Hebri Ŋɔŋlɔawo me la, woɖe nya si nye “tafe” (koʹpher) tso dɔwɔnya si gɔmee nye “woatsyɔ nu nu dzi” me. Le kpɔɖeŋu me, Mawu gblɔ na Noa be ele be wòatsɔ aŋɔ “atre” (nya ma ke ƒomevi aɖe) aɖakaʋua. (Mose I, 6:14) Esia kpe ɖe mía ŋu míekpɔe be, be woaxe tafe fia hã be woatsyɔ nu nuvɔ̃wo dzi.—Psalmo 65:4.\n8 Eɖe dzesi be agbalẽ si nye Theological Dictionary of the New Testament gblɔ be nya sia (koʹpher) “fiaa nusi ƒe asixɔxɔ sɔ kple bubu tɔ ɣesiaɣi,” alo nusi sɔ ɖe enu. Eyata nubablaɖaka ƒe nutsyɔnu sɔ ɖe aɖaka la ŋutɔ ƒe nɔnɔme nu. Nenema ke be woaxe tafe, alo atsyɔ nu nuvɔ̃ dzi la, ele be woaxe fe si sɔ ɖe nu gbegblẽ si do tso nuvɔ̃ me nu, alo esi atsyɔ nu gbegblẽa dzi pɛpɛpɛ. Eyata Mawu ƒe Se si wòtsɔ na Israel gblɔ be: “Agbe ɖe agbe teƒe, ŋku ɖe ŋku teƒe, aɖu ɖe aɖu teƒe, asi ɖe asi teƒe, afɔ ɖe afɔ teƒe.”—Mose V, 19:21.\n9. Nukatae nuteƒewɔla siwo nɔ anyi do ŋgɔ tsɔ lãwo sa vɔe, eye aleke Yehowa bu vɔsa mawoe?\n9 Nuteƒewɔla siwo nɔ anyi tso Habel dzi la tsɔ lãwo sa vɔe na Mawu. Le esia wɔwɔ me la, woɖee fia be yewonya be nuvɔ̃ li eye be ehiã be yewoakpɔ ɖeɖe, eye yewoxɔ ŋugbe si Mawu do be yeana ablɔɖe yewo to yeƒe “dzidzimevi” dzi la dzi se. (Mose I, 3:15; 4:1-4; Mose III, 17:11; Hebritɔwo 11:4) Yehowa kpɔ ŋudzedze ɖe vɔsa mawo ŋu eye wòna amesiwo subɔnɛ la kpɔ tenɔnɔ nyui le egbɔ. Ke hã ne lãwo tsɔtsɔ sa vɔe xɔ asi ƒã hã la, kpɔɖeŋu nuwɔna aɖe koe wònye. Lãwo mate ŋu atsyɔ amegbetɔwo ƒe nuvɔ̃ dzi ŋutɔŋutɔ o, elabena womexɔ asi de amegbetɔwo nu o. (Psalmo 8:5-9) Esia tae Biblia gblɔ be: “Nyitsuwo kple gbɔ̃tsuwo ƒe ʋu mate ŋu aɖe nuvɔ̃wo ɖa akpɔ o.” (Hebritɔwo 10:1-4) Kpɔɖeŋunuwo koe vɔsa mawo nye, alo wotsi tre ɖi na tafevɔsa vavã si nɔ ŋgɔ gbɔna.\n‘Tafe si Sɔ Ðe Enu Pɛpɛpɛ’\n10. (a) Amekae wòle be tafexela nasɔ kple, eye nukatae? (b) Nukata ame ɖeka ƒe vɔsa koe hiã?\n10 Apostolo Paulo gblɔ be: “Amewo katã ku le Adam me.” (Korintotɔwo I, 15:22) Eyata ele be tafexela nanye amesi sɔ pɛpɛpɛ kple Adam—amegbetɔ deblibo—ƒe ku. (Romatɔwo 5:14) Nuwɔwɔ ƒomevi bubu aɖeke meli si ate ŋu ada asɔ le dzɔdzɔenyenye ƒe nudanu dzi o. Amegbetɔ deblibo, ame aɖe si ŋu Adam ƒe nuvɔ̃ mele o, koe ate ŋu axe ‘tafe si sɔ ɖe enu pɛpɛpɛ’—amesi sɔ tututu kple Adam. (Timoteo I, 2:6) Mahiã be woatsɔ ame miliɔn geɖe asa vɔe ɖe Adam ƒe dzidzimeviwo dometɔ ɖesiaɖe ta o. Apostolo Paulo ɖe eme be: ‘To ame ɖeka [Adam] dzi nuvɔ̃ la va xexeame, eye to nuvɔ̃ me ku la va.’ (Romatɔwo 5:12) Eye “esi wònye ame mee ku la to va” ŋuti la, Mawu wɔ ɖoɖo be ameƒomea nakpɔ ɖeɖe ‘to ame dzi.’ (Korintotɔwo I, 15:21) Le mɔ ka nu?\n‘Tafe si sɔ ɖe enu pɛpɛpɛ na amewo katã’\n11. (a) Aleke tafexela ‘aɖɔ ku akpɔ ɖe amesiame nui’? (b) Nukatae tafea mate ŋu aɖe vi na Adam kple Xawa o? (Kpɔ etenuŋɔŋlɔa.)\n11 Yehowa wɔ ɖoɖo be yeana amegbetɔ deblibo si lɔ̃ faa la natsɔ eƒe agbe asa vɔe. Romatɔwo 6:23 gblɔ be: “Nuvɔ̃ la ƒe fetue nye ku.” Ne tafexela tsɔ eƒe agbe sa vɔe la, ekema ‘aɖɔ ku akpɔ ɖe amesiame nu.’ Ne míagblɔe bubui la, axe fe ɖe Adam ƒe nuvɔ̃a ta. (Hebritɔwo 2:9; Korintotɔwo II, 5:21; Petro I, 2:24) Esia anye afɔɖeɖe vevi si me susu le le senyawo me. To flitete ɖe kufɔbubu si le Adam ƒe dzidzimevi siwo nye toɖolawo dzi me la, tafea aɖe nuvɔ̃ ƒe nugblẽŋusẽ ɖa le etsoƒe, alo eƒe agunu, tututu. *—Romatɔwo 5:16.\n12. Wɔ alesi fexexeɖeta ɖeka aɖe ate ŋu ahe viɖe vɛ na ame geɖe la ƒe kpɔɖeŋu.\n12 Le kpɔɖeŋu me: Tsɔe be nèle du aɖe si me woxɔ ame akpa gãtɔ be woawɔ dɔ le adzɔnuwɔƒe gã aɖe. Woxea fe na mia kple wò dɔwɔhatiwo nyuie ɖe miaƒe dɔwo ta eye agbe dze edzi na mi. Aleae wònɔ vaseɖe ŋkeke si dzi wotu dɔwɔƒea. Ðe susu ka ta? Amegã si le dɔa dzi kpɔm fi ga, ale be dɔwɔƒea ɖu agba. Esi dɔ ge le mia kple wò dɔwɔhatiwo si kpata ta la, miete ŋu gale miaƒe nugblẽfewo xem o. Mia srɔ̃wo, mia viwo, kple amesiwo do nugbana na mi siaa va le fu kpem le ame ɖeka aɖe ƒe fififi ta. Ðe mɔ aɖe li si dzi woato ado le nɔnɔme sia mea? Ẽ! Kesinɔtɔ dɔmenyotɔ aɖe ɖo be yeaxɔ na mi. Enya alesi gbegbe dɔwɔƒea le vevie. Egase veve hã ɖe dɔwɔla gbogboawo kple woƒe ƒomewo nu. Eyata ewɔ ɖoɖo be yeaxe fe si dɔwɔƒea nyi bene woate ŋu agaʋui. Fexexeɖeta ɖeka ma na be dɔwɔla geɖe kple woƒe ƒomewo kpakple nugbanadonamelawo kpɔ gbɔdzɔe. Nenema ke fe si Adam nyi la xexe he viɖe gbogbowo vɛ na ame miliɔn geɖewo.\nAmekae Tsɔ Tafea Na?\n13, 14. (a) Aleke Yehowa na tafe ɖe ameƒomea tae? (b) Amekae woxe tafea na, eye nukatae fexexeɖeta sia hiã?\n13 Yehowa ɖeka koe ate ŋu ana “alẽvi, si le xexeame ƒe nuvɔ̃ la tsɔm yina” la. (Yohanes 1:29) Gake Mawu meɖo mawudɔla ɖesiaɖe ko ɖa be wòava xɔ na ameƒomea o. Ke boŋ Amesi ate ŋu ana nusi hiã bliboe, eye wòaɖo nya si Satana tsɔ ɖe Yehowa subɔlawo ŋu la ŋu keŋkeŋ lae wòɖo ɖa. Ẽ, Yehowa tsɔ vɔsa gãtɔ kekeake na to eƒe Tenuvi, “amesi ƒe nu nyoa eŋu vevie,” ɖoɖoɖa me. (Lododowo 8:30, NW) Mawu ƒe Vi la lɔ̃ faa ‘ɖi gbɔlo eɖokui’ esi wògblẽ ɖoƒe si nɔ esi le dziƒo ɖi. (Filipitɔwo 2:7) Yehowa wɔ nukunu aɖe esi wòtrɔ eƒe Ŋgɔgbevi si le dziƒo ƒe agbe kple eƒe nɔnɔme va de Yuda ɖetugbi nɔaƒe Maria ƒe vidzidɔ me. (Luka 1:27, 35) Ne wodzii amegbetɔe la, woayɔe be Yesu. Gake le senyawo me la, woate ŋu ayɔe be Adam evelia, elabena esɔ bliboe pɛpɛpɛ kple Adam. (Korintotɔwo I, 15:45, 47) Eyata Yesu ate ŋu atsɔ eɖokui asa vɔe wòanye tafe ɖe ameƒome nuvɔ̃mewo ta.\n14 Amekae woaxe tafea na? Psalmo 49:8 gblɔe tẽ be woxe tafea “na Mawu.” Gake ɖe menye Yehowa ŋutɔe nye amesi wɔ tafe ƒe ɖoɖoa oa? Ẽ, eyae, gake esia mena tafea zu nu ɖɔliɖɔli si ŋu gɔmesese mele si wowɔ abe kɔnu ko ene o—abe ga ɖeɖe le kotoku ɖeka me atsɔ ade bubu me ene o. Ele be míase egɔme be tafea menye ŋutilãmenu ŋutɔŋutɔ aɖe ɖɔliɖɔli o, ke boŋ enye nusi wobia le senyawo me la tsɔtsɔna. Esi Yehowa na woxe tafea, togbɔ be esia bia nu gã aɖe tso eya ŋutɔ si hã la, eɖo kpe alesi wòwɔna ɖe eya ŋutɔ ƒe dzɔdzɔenyenye deblibo dzi ɣesiaɣi nuwo matrɔmatrɔe la dzi.—Mose I, 22:7, 8, 11-13; Hebritɔwo 11:17; Yakobo 1:17.\n15. Nukata wòhiã be Yesu nakpe fu ahaku?\n15 Le ƒe 33 M.Ŋ. ƒe adame la, Yesu Kristo lɔ̃ faa tsɔ eɖokui na be yeato fukpekpe si ava wu enu ɖe tafea xexe me la me. Eɖe mɔ le eɖokui ŋu faa be woalé ye ɖe alakpa nutsotsowo ta, woadrɔ̃ ʋɔnu ye be yeɖi fɔ, eye woaklã ye ɖe fuwɔameti ŋu. Ðe wòhiã ŋutɔŋutɔ be Yesu nato fukpekpe siawo gbegbe mea? Ẽ, elabena ele be woakpɔ Mawu ƒe subɔlawo ƒe nuteƒewɔwɔ ƒe nya la gbɔ. Míade dzesii be Mawu meɖe mɔ be fia Herodes nawu Yesu le eƒe vidzĩme o. (Mateo 2:13-18) Gake esime Yesu tsi la, ete ŋu nɔ te ɖe Satana ƒe amedzidzedze dziŋɔa nu eye wòse nya siwo fɔ ɖe te la gɔme bliboe. * Esi Yesu yi edzi nye ‘nuteƒewɔla, ame maɖifɔ, ame maƒoɖi, amesi ɖe eɖokui ɖa tso nuvɔ̃wɔlawo dome’ togbɔ be eto fukpekpe manyagblɔwo me hã la, eɖee fia kɔte be amesiwo léa nuteƒewɔwɔ me ɖe asi le nɔnɔme sesẽwo me la le Yehowa si. (Hebritɔwo 7:26) Eyata mewɔ nuku o be do ŋgɔ teti na Yesu ƒe ku la, egblɔ sesĩe aʋadziɖuɖutɔe be: “Wowu nu vɔ!”—Yohanes 19:30.\nEƒe Ðeɖedɔ la Nu Wuwu\n16, 17. (a) Aleke Yesu yi eƒe ɖeɖedɔa dzii? (b) Nukata wòhiã be Yesu ‘nado ɖe Mawu ŋkume ɖe mía ta’?\n16 Yesu mewu eƒe ɖeɖedɔ la nu haɖe o. Le Yesu ƒe ku ŋkeke etɔ̃agbe la, Yehowa fɔe ɖe tsitre tso ame kukuwo dome. (Dɔwɔwɔwo 3:15; 10:40) To nu vevi sia wɔwɔ me la, menye ɖeko Yehowa ɖo eteƒe na Via ko o, ke ena mɔnukpɔkpɔ hãe be wòawu eƒe ɖeɖedɔ la nu esi wòzu Nunɔlagã si Mawu tia. (Romatɔwo 1:4; Korintotɔwo I, 15:3-8) Apostolo Paulo ɖe eme be: “Kristo va nye . . . nunɔlagã, . . . eye metsɔ gbɔ̃tsuwo kple nyiviwo ƒe ʋu hã o, ke boŋ ye ŋutɔ ƒe ʋu wòtsɔ yi ɖe kɔkɔeƒe la me zi ɖeka hɔ̃ ko ɖe ɣeyiɣiawo katã nu, eye wòtsɔ xɔxɔ mavɔ vɛ. Elabena Kristo meyi ɖe kɔkɔeƒe, si wotsɔ asi wɔe wònye vavãtɔ ƒe kpɔɖeŋu la me o; ke dziƒo ŋutɔ wòyi, bene wòado ɖe Mawu ŋku me azɔ le mía ta.”—Hebritɔwo 9:11, 12, 24.\n17 Kristo mate ŋu atsɔ eƒe ʋu ŋutɔŋutɔ ayi dziƒo o. (Korintotɔwo I, 15:50) Ke boŋ nusi eƒe ʋua tsi tre ɖi na lae wòtsɔ yii: eƒe amegbetɔ ƒe agbe deblibo si wòtsɔ sa vɔe la ƒe asixɔxɔ le se nu. Eyome eva do ɖe Mawu ŋkume hetsɔ agbe si wòtsɔ na tafee ɖe ameƒome wɔnuvɔ̃wo ta la ƒe asixɔxɔ nɛ. Ðe Yehowa xɔ vɔsa ma? Ẽ, exɔe, eye esia dze le ƒe 33 M.Ŋ. ƒe Pentekoste dzi, esime wokɔ gbɔgbɔ kɔkɔe ɖe nusrɔ̃la siwo ade 120 dzi le Yerusalem. (Dɔwɔwɔwo 2:1-4) Togbɔ be esia nye dzidzɔ gã aɖe hã la, viɖe gbogbo si tafea ahe vɛ la ƒe gɔmedzedze koe nye ma.\nTafea ƒe Viɖewo\n18, 19. (a) Amewo ƒe ƒuƒoƒo eve kawoe akpɔ viɖe tso ɖekawɔwɔ si Kristo ƒe ʋu he vɛ la me? (b) Viɖe siwo tafea he vɛ na “ameha gã” la fifia kple esi woava kpɔ le etsɔme ƒe ɖewo ɖe?\n18 Le Paulo ƒe agbalẽ si wòŋlɔ ɖo ɖe Kolosetɔwo me la, eɖe eme be edze Mawu ŋu be yeato Kristo dzi alé avu le Eɖokui kple nu bubuwo katã dome esi wòwɔ ŋutifafa to Yesu ƒe ʋu si wòkɔ ɖi le fuwɔametia ŋu la dzi. Paulo gaɖe eme hã be avuléle sia lɔ amewo ƒe ƒuƒoƒo vovovo eve ɖe eme, siwo nye “nusiwo le dziƒo” kple “nusiwo le anyigba dzi.” (Kolosetɔwo 1:19, 20; Efesotɔwo 1:10) Ƒuƒoƒo gbãtɔ enye Kristotɔ ame 144,000 siwo wona mɔkpɔkpɔe be woasubɔ le dziƒo anye nunɔlawo eye woaɖu fia kple Kristo Yesu ɖe anyigba dzi. (Nyaɖeɖefia 5:9, 10; 7:4; 14:1-3) To wo dzi la, woazã tafea ƒe viɖewo vivivi ɖe ameƒomea me tɔ toɖolawo ŋu ƒe akpe ɖeka be wòaɖe vi na wo.—Korintotɔwo I, 15:24-26; Nyaɖeɖefia 20:6; 21:3, 4.\n19 “Nusiwo le anyigba dzi” ye nye amesiwo le mɔ kpɔm be yewoase vivi le agbe deblibo nɔnɔ me le Paradisonyigba dzi. Nyaɖeɖefia 7:9-17 yɔ wo be wonye “ameha gã” si atsi agbe le “xaxa gã” si gbɔna me. Gake mehiã be woalala ɣeyiɣi ma naɖo hafi woadze vivi sese le tafea ƒe viɖewo me o. ‘Wonyã woƒe awuwo eye wowɔ wo ɣie le alẽvi la ƒe ʋu la me’ xoxo. Esi wotsɔa tafea dzixɔxɔse wɔa dɔe ta la, wole gbɔgbɔ me viɖewo kpɔm tso lɔlɔ̃ ƒe ɖoɖo ma me fifia gɔ̃ hã. Wonye Mawu xɔlɔ̃wo eye ebu wo ame dzɔdzɔewoe! (Yakobo 2:23) Le Yesu ƒe vɔsa ta la, woate ŋu atsɔ “dzideƒo ate va eƒe amenuvevezikpui la gbɔ.” (Hebritɔwo 4:14-16) Ne woda vo la, wokpɔa tsɔtsɔke ŋutɔŋutɔ. (Efesotɔwo 1:7) Togbɔ be womede blibo o hã la, dzitsinya dzadzɛ sua wo si. (Hebritɔwo 9:9; 10:22; Petro I, 3:21) Eyata be woadzra woa kple Mawu dome ɖo la menye mɔkpɔkpɔ dzro aɖe ko o, ke boŋ enye nusi le dɔ wɔm ŋutɔŋutɔ egbea! (Korintotɔwo II, 5:19, 20) Le Ƒe Akpe Ðeka Dziɖuɖua me la, ‘woaɖe wo tso gbegblẽ ƒe kluvinyenye me’ eye mlɔeba ‘woayi ɖe Mawu viwo ƒe ŋutikɔkɔe ƒe ablɔɖe la me.’—Romatɔwo 8:21.\n20. Aleke ŋugbledede le tafea ŋu wɔ dɔ ɖe wò ŋutɔ dziwòe?\n20 ‘Míeda akpe na Mawu to Yesu Kristo dzi’ ɖe tafea ta! (Romatɔwo 7:25) Enye gɔmeɖose bɔbɔe aɖe, ke hã enye nu gã ale gbegbe be ŋudzedzekpɔkpɔ kple bubu deto yɔa mía me fũ ɖe eta. (Romatɔwo 11:33) Eye ne míede ŋugble le tafea ŋu ŋudzedzekpɔkpɔtɔe la, ewɔa dɔ ɖe míaƒe dzi dzi, eye wòtea mí ɖe dzɔdzɔenyenye ƒe Mawu la ŋu. Abe hakpala la ene la, esɔ le go sia go me be míakafu Yehowa, amesi ‘lɔ̃a dzɔdzɔenyenye kple ʋɔnu dzɔdzɔe dɔdrɔ̃.’—Psalmo 33:5.\n^ mm. 11 Tafea mate ŋu aɖe vi na Adam kple Xawa o. Mose ƒe Sea gblɔ gɔmeɖose sia ku ɖe amesi ɖoe koŋ wu ame ŋu be: “Miaxɔ fe ɖe hlɔ̃dola, si wotso kufia na la ta o, ele be, woawui kokoko.” (Mose IV, 35:31) Eyata eme kɔ ƒã be Adam kple Xawa dze na ku elabena ɖe wolɔ̃ faa hetiae be yewoagbe toɖoɖo Mawu, togbɔ be wonya hã. To esia wɔwɔ me la, woɖe asi le woƒe agbe mavɔ nɔnɔ ƒe mɔkpɔkpɔa ŋu.\n^ mm. 15 Be nuwo nada asɔ le Adam ƒe nuvɔ̃ ɖeɖe ɖa me la, ele be Yesu naku abe ŋutsu deblibo ene, ke menye abe vidzĩ deblibo ene o. Ðo ŋku edzi be ɖe Adam ɖoe koŋ wɔ nuvɔ̃, eye enya ŋkubiãnya si wònye kple nusiwo ado tso eme nyuie hafi wɔe. Eyata be Yesu nazu “Adam mamlɛtɔ” eye wòatsyɔ nu nuvɔ̃ ma dzi la, ele be wòanye ame tsitsi ƒe nyametsotso kple tiatia si wònya nyuie hafi wɔ, be yealé nuteƒewɔwɔ me ɖe asi na Yehowa. (Korintotɔwo I, 15:45, 47) Eyata Yesu ƒe nuteƒewɔwɔ ƒe agbenɔnɔ bliboa—si me eƒe vɔsakua hã nɔ—nye “nu dzɔdzɔe wɔwɔ ɖeka.”—Romatɔwo 5:18, 19.\nMose IV, 3:39-51 Nukata wòhiã be tafea nanye nusi sɔ ɖe enu pɛpɛpɛ?\nPsalmo 49:8, 9 Nukatae míenyi fe le Mawu si le esi wòxe tafea ta?\nYesaya 43:25 Aleke mawunyakpukpui sia kpe ɖe mía ŋu míekpɔe be menye amegbetɔwo ƒe ɖeɖekpɔkpɔe nye susu vevitɔ si ta Yehowa na tafea ɖo o?\nKorintotɔwo I, 6:20 Ŋusẽ kae wòle be tafea nakpɔ ɖe míaƒe nuwɔna kple agbenɔnɔ dzi?


Ale Si Nàɖo Dze Kple Viwò Si Nye Ƒewuivi | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Maltese Myanmar Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Turkish Twi Ukrainian Vietnamese Xhosa Yoruba Zulu\nEsime wònye ɖevi dzaa ko la, egblɔa nya sia nya na wò. Esi wòɖo ƒewuiwo me ko la, megadina be yeaɖo dze kpli wò o. Ne èdze agbagba be yeaɖo dze kplii la, ɖeko wòaɖo nyaawo ŋu kpuikpuikpui ko alo anɔ nya hem kpli wò.\nÀte ŋu asrɔ̃ ale si nàɖo dze kple viwò ƒewuivi. Gake gbã la, na míade ŋugble tso kuxi eve aɖewo siwo ate ŋu ado mo ɖa la ŋu.\nWodina be ablɔɖe nasu yewo si. Hafi viwò ƒewuivi natsi ava zu ame tsitsi si anɔ eɖokui si la, menye zã ɖeka kple eƒe ŋufɔke ƒe nu koe wònye o—exɔa ɣeyiɣi. Ƒewuivi aɖewo dina be woana ablɔɖe geɖe wu yewo; eye ɣeaɖewoɣi ablɔɖe vi aɖe koe dzila aɖewo hã nana wo vi ƒewuiviwo. Ne edzɔ alea la, nyahehe sesẽ si hea tɔtɔ vanɛ la nɔa dzilawo kple wo vi ƒewuivia dome. Brad, * si nye ƒe 16 vi aɖe xa nu be: “Dzinyelawo dina be yewoagblɔ nu sia nu si wòle be mawɔ nam.” Egblɔ hã be: “Ne dzinyelawo mena ablɔɖe geɖe wum kaka mexɔ ƒe 18 o la, maʋu le aƒea me!”\nŊutete le wo si be woabu nuwo ŋu ayi ŋgɔ. Ale si nuwo nya le tututu ko la, nenemae ɖevi suewo ya kpɔnɛ. Gake ƒewuiviwo ya dzea agbagba be yewoase nu si tae wòle nenema ɖo la gɔme. Ŋutete sia ƒe amesinɔnɔ le vevie, eye ekpena ɖe ƒewuiviwo ŋu be woawɔ nyametsotso nyuiwo. Nu si ɖevi sue abu be esɔ ƒe kpɔɖeŋu aɖee nye esi: ‘Dada lé akpɔnɔ ɖeka ɖe asi, eŋe eme ɖe eve pɛpɛpɛ, etsɔ ɖeka nam eye wòtsɔ evelia na nɔvinye.’ Le afi sia la, nu si da sɔ koe nye be woma nua me pɛpɛpɛ. Gake ƒewuivi ya akpɔe be esia mawɔ dɔ bɔbɔe nenema ɣesiaɣi o. Anɔ susum be, nua mama pɛpɛpɛ ɣesiaɣi mefia be womeba ame aɖeke o. Ŋutete si nye be woabu nuwo ŋu ayi ŋgɔe akpe ɖe viwò ƒewuivia ŋu be wòakpɔ ta na nya sesẽ siawo tɔgbi. Nu kae ate ŋu ado tso esia me? Ŋutete sia awɔe be wòava nɔ nya hem kpli wò.\nƔesiaɣi si wòanya wɔ la, miɖo dze tso nu vovovowo ŋu. Wɔ mɔnukpɔkpɔ siwo ʋu ɖi la ŋu dɔ. Le kpɔɖeŋu me, dzila aɖewo de dzesii be ƒewuiviwo lɔ̃na faa be yewoaɖo dze ne wole aƒemedɔwo wɔm alo ne wole ʋu me, alo aɖo dze ne womedze ŋgɔ wo dzilawo ŋkume-kple-ŋkume o.—Biblia ƒe mɔfiame: 5 Mose 6:6, 7.\nWò nyawo nenɔ kpuie. Mehiã be nàhe nya sia nya kplii kokoko o. Ke boŋ gblɔ wò susu . . . eye nàtɔe ɖe afi ma. Ne èwɔe alea la, viwò ƒewuivia awɔ ɖe wò nyaa dzi emegbe togbɔ be adze le gɔmedzedzea me abe ɖe menɔ to ɖom ene o hã. Na ɣeyiɣii be wòawɔ esia.—Biblia ƒe mɔfiame: Lododowo 1:1-4.\nÐo to wo, eye wò nya me megasẽ o. Ðo to nyuie—eye mègatso nya ɖe enu o—esia ana nàkpɔ kuxi bliboa. Ne èle nya ŋu ɖom nɛ la, na wòadze be yese egɔme nɛ. Ne ètea tɔ ɖe sewo dzi ɣesiaɣi la, viwòa hã anɔ mɔnuwo dim le se mawo ŋu. Agbalẽ si nye Staying Connected to Your Teenager gblɔ be: “Esiae wɔnɛ be ɖeviwo dina be yewoanɔ agbe eve. Gbã, wogblɔa nu si wokpɔ be eyae yewo dzilawo di be yewoase la na wo; eye evelia, ne womele wo dzilawo gbɔ o la, woadi be yewoawɔ nu bubu.”—Biblia ƒe mɔfiame: Filipitɔwo 4:5.\nMègado dziku o. Kari, si nye ƒewuivi, gblɔ be: “Ne mía kple danye ƒe susu mesɔ le nane ŋu o la, edoa dziku ɖe nya sia nya si megblɔ ŋu. Esia doa dziku na nye hã, si wɔnɛ be míaƒe dzeɖoɖoa trɔna zua nyahehe.” Esi nàna wò dziku nafla teƒe la, gblɔ nya aɖe si aɖee afia be yese eƒe nɔnɔmea gɔme. Le kpɔɖeŋu me, esi nàgblɔ be, “Menye nya aɖekee nye ema o ɖe!” teƒe la, gblɔ boŋ be, “Mekpɔe be esia te ɖe dziwò vevie.”—Biblia ƒe mɔfiame: Lododowo 10:19.\nNe anya wɔ la, na mɔfiame, mèganɔ nu ɖom o. Ŋutete si le viwò ƒewuivia si be wòabu nuwo ŋu ayi ŋgɔe la nye nɔnɔme si wòle be wòatu ɖo. Eya ta ne ehiã be wòawɔ nyametsotso aɖewo la, mègaxɔ nyametsotso mawo awɔ ɖe enu o. Ne miele nya aɖe me dzrom la, ɖe mɔ nɛ eya ŋutɔ nado egbɔkpɔnu ƒe susu aɖewo ɖa. Azɔ ne mieƒo nu tso susu siwo wòdo ɖa dometɔ aɖewo ŋu vɔ la, àte ŋu agblɔ be: “Egbɔkpɔnu ʋɛ aɖewoe nye ema nègblɔ. Gabu eŋu ɖewohĩ egbe kple etsɔ, emegbe míaƒo nu tso nyametsotso si nèwɔ kple nu si tae nèwɔe nenema ŋu.”—Biblia ƒe mɔfiame: Hebritɔwo 5:14.\n‘Ðe abla le nusese me, nànɔ blewu le nuƒoƒo me, nànɔ blewu le dziku me.’—Yakobo 1:19.\n“Nyaŋuɖoɖo fafɛ tsia dziku nu.”—Lododowo 15:1.\n“Miganɔ dziku dom na mia viwo o, ke boŋ miyi edzi mianɔ wo hem le Yehowa ƒe amehehe kple susua mamla me.”—Efesotɔwo 6:4.\nÀdi be ye dzilawo nana ablɔɖe geɖe wu yea? Àdi be woase nu gɔme na ye geɖe wua? Wò ŋutɔe ana wòanɔ bɔbɔe na dziwòlawo be woawɔ nu siawo na wò! Aleke nàwɔe? Gblɔ wò nyawo na wo faa. Mègaɣla nya aɖeke o. Ne èɣla wò nyawo la, womaka ɖe dziwò o—ke ne woka ɖe dziwò ŋutɔŋutɔ ko hafi woana ablɔɖe geɖe wu wò.\nNu vevitɔe nye be, mègana dziwòlawo ɖeɖe ko nanɔ nu ƒom o. Wò hã ƒo nu faa. Gblɔ nu siwo dzɔ le ŋkekea me la na wo, eye nàbia woawo hã woagblɔ wo tɔ na wò. Ne nane te ɖe dziwò la, dze agbagba be yeaƒo nu tso eŋu wòaɖe amebubu afia. Dzeɖoɖo kple amewo nye nu vevi aɖe si ŋu dɔ nàwɔ esi nèle tsitsim. Eya ta nu ka tae màsrɔ̃e fifia o?


Dzoƒlɔla Ɖe Oti Nuto Xɔxɔ Te, Dr. Addeah,Trɔ Megbe - Volta Online\nDzoƒlɔla Ɖe Oti Nuto Xɔxɔ Te, Dr. Addeah,Trɔ Megbe\nEwe Ewe News News\nby voltaonlinegh May 14, 2018 May 15, 2018 15355\nDr. Kwaku Addeah, Nuŋlɔla na Dɔwɔha aɖe si le tade na nuto yeye (Oti Nuto) ɖeɖeɖa tso Amuga Nutoa me, si yɔm wole be, Joint Consultative Committee of Oti Movement, JCC of Oti Movement, kpuie koa, trɔ megbe.\nNyatakaka si ɖo votaonlinegh.com gbɔa, ɖee fia be, Kwasiɖa, ƒe dziŋu atɔ̃a ƒe ŋkeke wuietɔ̃a gbee nya vɔ sia dzɔ le Korle Bu Dɔyɔƒe gã me le Gɛ̃.\nNuŋlɔɖi aɖe yi JCC dɔwɔha ƒe akametsiwo, si Krachi nutome fiagã, Nana Mprah Busenuno II le zime na, he ɖe goa, ɖo kpe edzi be, Dr. Addeah yi tɔgbeawo gbɔ.\n“Miele JCC dɔwɔha ƒe zimenɔla kple dɔwɔha-menɔlawo katã teƒe he nyanya nam fiawo kple dumevi siwo le Oti Region si ƒe boblo dom miele mea, be Wɔla yɔ mía fo kple mía xɔ̃, Dr. Kwaku Addeah be wòava dzudzɔ le ye gbɔ.\nEsi ku nya sia tu dɔwɔha-menɔlawo la, enumake wowɔ takpekpe kpata aɖe heɖoe be yewoado afɔ na ameyinugbea ƒe ƒometɔwo ahafa kplewo.\nKe ameyinugbea ƒe ƒometɔwo xɔ ɖe edzi na dɔwɔha ƒe amedɔdɔawo be vavae, woƒe senyala kple nyanuɖela wɔnuteƒea trɔ megbe.\nGbedasia de dzesie hã be ƒomea ɖe mɔ be JCC dɔwɔha ƒe amedɔdɔ eve nanɔ kuɖoɖowɔlawo domi hena ɖoɖo tɔxɛ wɔwɔ ɖe eɖoɖo ɖe tɔgbeawo gbɔ ŋuti.\nDr. Addeah le eƒe agbenɔɣia ku kutri geɖe hena Oti nutoa ɖeɖeɖa tso Volta Nutoa me ŋuti kple susu be dumevi siwo le akpa mawoa, ŋgɔyiyidɔwo nnaɖowogbɔ.\nEƒe dzixɔsee nye be, woŋlɔ Volta Nutome ƒe gbegadzi kpa be le ŋgɔyiyidɔwo dede tomea me eyata, ehia vevie be yewoaυli be akpa ma nama ɖa ahanɔ eɖokui si abe nutome ene hena ŋgɔyigbeyidɔwo ƒe vava.\nEdziedzi nenye be Dr. Addeah do ɖe nugɔmekuha na nutowo memama gbɔ hena nya aɖewo me ɖeɖea, etea gbe ɖe edzi be, nukpɔkpleŋku geɖewo li si ɖo kpe JCC dɔwɔha ƒe yɔyɔ dzi be elena nuto yeye, Oti Nutoa be woava eme godo.\nLe eƒe nukpɔkpɔ nua, British yevuwo ƒe ɖoɖo aɖe si tsi tre ɖe ŋgɔyiyidɔ wɔwɔ ɖe Ghana dukɔa ƒe dziehe kpawo dzi ŋua, kpɔtɔ gale tome kokoko si na be, dzogbe nuto etɔawoa, le nɔnɔme si me wole fifia alebe nenem ɖoɖo mae ɖe tsi de yewo hã le Amuga Nutoa ƒe dziehe ha eyatae yewo le avu wɔm ɖo be eŋu nayi.\nKu ɖe nutowo memama ƒe nya nua, Dukplɔla Nana Akufo-Addo ɖo ame-asiekɛ nugɔmekuha aɖe si υɔnudrɔla, Justice Brobbey le zime na, anyi koŋ be wòade ŋku dumevi siwo na agbalē dziɖuɖua hewɔ yɔyɔ mawoa, ƒe nyawo me tsitotsito ahakpɔ ɖa nenye edze be woama nutoawo me loo alo medze o.\nvoltaonlinegh May 2, 2019\nvoltaonlinegh July 31, 2019\nFrancis May 14, 2018 at 4:39 pm


MA GALATIASE 1 AKP - Ɔko gɔgbe ɔbɔrɛ i mme Paulo gɔ nɖe - Bible Search\n2 MA KORINTOSE 13 MA GALATIASE 2\nMA GALATIASE 1\n1Ɔko gɔgbe ɔbɔrɛ i mme Paulo gɔ nɖe katɔ̃mesɛdze kɔrɛ. Iiɖe ɔturi awune loɖi me, fiɛ iiɖe ɔturi iso iki fiɛ lokpese katɔ̃mesɛdze, ɣɛɛ Yesu Kristo gu bo Ɔse Ɣaa gɔ lotara Yesu ɔbɔrɛgu i makpise ame lokpere me. 2Bo gu manyii ma ɔɖuɖu mpia i ngbe to boya mi Ɣaa mafɔɖedze akuri wa ɔɖuɖu mpia i Galatia abuiti ame.\n3Bo Ɔse Ɣaa gu Bosate Yesu Kristo abualɛra gu isobuɛ si iwegu mi.\n4Iki i Ɣaa gɔ nɖe bo Ɔse kuɖɔɛ ame ne, Yesu Kristo ɔsu so ɔtã i bo akpi iti sɔ si ɔɖi bo ɔbɔrɛgu i nɔme kayi nyanyarĩa gagbe ame. 5Boale Ɣaa ita i nɔme ka ikpa! Si iba ngbɔ.\nItɔ̃me Bielea Iwɛ̃ Saã Mpia.\n6Ito ibara me ɣii sɔ iifɔ ɔwi ɖuɖuuɖu ne, ka mifiniki i Ɣaa gɔ lokpere mi ala ɔ̃ abualɛra ɔso i kama mifɔ itɔ̃me bielea mama miɖe. 7Gbaã ne, itɔ̃me bielea mama kuiwɛ̃ siina, ɣɛɛ mawɛ̃ to mabie sɔ makpɔkpɔtɔra mi si mafinikira Kristo Itɔ̃me Bielea. 8Ɣɛɛ si bo, ɣee kpabo gɔ lobɔrɛ i kato ɔɣere mi Itɔ̃me Bielea mama nɛ loikotegu nnɛ boɣere mi ne, Ɣaa si ɔwɔra wũ pelepele. 9Lɛ kumɛgɔ boɔɣɛ bofe ne, loto loledza iɣɛ sɔ, si ɔrere ɔba ɔ̃aɣere mi itɔ̃me mama nɛ loiɖe Itɔ̃me Bielea nɛ mifɔ ne, Ɣaa si ɔwɔra ɔnyiiɔ.\n10Itɔ̃me nɛ loto loɣɛ ne, ɔɣɛ loto sɔ si loabo maturi anɔ ɛɛbɛrɛ Ɣaa? Maturi loto lobie sɔ loabo anɔ? Si maturi loto lobie sɔ loabo anɔ ne, iyɔ loiɖe Kristo ɔɖabo.\nKumɛgɔ I Paulo Ɔkpese Katɔ̃mesɛdze.\n11Manyii, loto lobie sɔ mitsue kukaakɔ sɔ Itɔ̃me Bielea nɛ loto loɣɛ ne, iiɖe ɔturi awune kɔrɛ ibɔrɛ. 12Iiɖe ɔturi awune kɔrɛ lofɔ lobɔrɛgu, fiɛ iiɖe kuwɛ̃ ɔɖe lote me, ɣɛɛ Yesu Kristo mɔmɔ loɖi ɔte me.\n13Miɣe kumɛgɔ losɛ ngbã lɛ ɔ Yudase gɔdɛĩ. Minɔ kumɛgɔ loti Ɣaa mafɔɖedze ikuri kama ku anɔmi rɛtɛa fiɛ lokpɛ̃ sɔ si lowɔra ne. 14Wũ anɔ ɔrɛtɛ i ɔwa mɛrɛ̃ kubarara iso kukaakɔ sɔ losɛ katɔ̃ loɖo wũ isɛlaa gbodzoo i kubarara itsue ame. 15Ɣɛɛ ne, Ɣaa ɔɔɖi me ɔsɛ ta wũ ɔnyi kayiri ame fiɛ ɔɖe me bualɛ ɔkpere me. 16Ɔbara me kayiribielea ɔɖi ɔ̃ Ɔbi ɔte me sɔ si lopɛ ɔ̃ Itɔ̃me Bielea imomo i mma loiɖe ma Yudase ndɛ̃. Gɔ ɔkpere me ne, loikarɛ kuwɛ̃ sɔ ɔte me nnɛ loabara. 17Fiɛ loikɛlɛ Yerusalem sɔ loanya mma loɔɖe me katɔ̃ lɛ katɔ̃memasɛdze awe, ɣɛɛ lokɛlɛ Arabia ɔluwɛ̃ fiɛ ne kama ne, lokpese loba loafe Damasko.\n18Akɔ atɛ kama fiɛ losɛ Yerusalem sɔ loanya Petro, fiɛ ka lowegu wũ ayi aweo-aru. 19Ɣɛɛ loinya katɔ̃mesɛdze kuwɛ̃ iɖo Yakobo gɔ nɖe Bosate ɔnyiibi.\n20Ɣaa ɣe sɔ nnɛ loto lotsɛrɛ losese mi ngbe ne, gbaã iɖe ne iiɖe sila siɖe.\n21Ne kama ne, losɛ Siria gu Kilikia abuiti ame. 22Ɔwi gɔmɔ ame ne, Kristo mafɔɖedze ma mpia i Yudea iinya me manya. 23Ɔnɔ kere maɔnɔ i maturi kanya sɔ, “Ngɔ lola ɔ̃ɔti bo kama ku ɔwiɔ ne, ka ɔɣɛ kafɔkaɖe itɔ̃me nɛ ame sɔ bodaaɣɛ!” 24Ne ɔso male Ɣaa ala wũ ɔso.


“Ŋkeke Mamlɛawo” Mee Míele Nyateƒea? | Biblia ƒe Nufiafia\nGBE BUBU Acholi Afrikaans Albanian Amharic Arabic Armenian Assamese Ateso Australia Tokunɔgbe Aymara Bambara Baoule Basque Bengali Bicol Bislama Bissau Guinean Creole Boulou Britain Tokunɔgbe Bulgarian Cakchiquel (Central) Cambodian Catalan Cebuano Chichewa Chile Tokunɔgbe Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rica Tokunɔgbe Croatian Czech Dangme Danish Drehu Dutch Ecuador Tokunɔgbe Efik Estonian Eŋlisi Eʋegbe Faroese Fijian Finland Tokunɔgbe Finnish France Tokunɔgbe Franse Ga Galician Garifuna Georgian German Germany Tokunɔgbe Greek Greenlandic Guarani Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko Indonesian Isoko Italian Japan Tokunɔgbe Japanese Jula Kabiye Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korea Tokunɔgbe Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexico Tokunɔgbe Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russia Tokunɔgbe Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\n“Ŋkeke Mamlɛawo” Mee Míele Nyateƒea?\nNudzɔdzɔ kawoe Biblia gblɔ ɖi siwo le eme vam le míaƒe ŋkekea me?\nAleke Mawu ƒe Nya la gblɔ be amewo ƒe nɔnɔme anɔ le “ŋkeke mamlɛawo” me?\nNu nyui kawoe Biblia gblɔ ɖi ku ɖe “ŋkeke mamlɛawo” ŋu?\n1. Afikae míate ŋu asrɔ̃ nu tso nusiwo adzɔ le etsɔme ŋu le?\nÐE NÈKPƆ nyadzɔdzɔwo le television dzi kpɔ, eye nèbia ɖokuiwò be, ‘Afika kurae xexe sia ɖo taea?’ Nu dovoɖiname siwo ame aɖeke mele mɔ kpɔm na o la le dzɔdzɔm kabakaba ale gbegbe be ame aɖeke mate ŋu agblɔ nusi adzɔ etsɔ o. (Yakobo 4:14) Gake Yehowa ya nya alesi etsɔme anɔ. (Yesaya 46:10) Tso blema ke la, eƒe Nya Biblia la gblɔ nu dziŋɔ siwo le dzɔdzɔm le míaƒe ŋkekea me la ŋu nya ɖi, eye wògagblɔ nu dodzidzɔname siwo adzɔ kpuie la hã ɖi.\n2, 3. Nya kae Yesu ƒe nusrɔ̃lawo biae, eye aleke wòɖo eŋui?\n2 Yesu Kristo ƒo nu tso Mawu ƒe Fiaɖuƒe, si aɖe vɔ̃ɖinyenye ɖa eye wòana anyigba nazu paradiso, la ŋu na amewo. (Luka 4:43) Ameawo di be yewoanya ɣeyiɣi si Fiaɖuƒea ava. Le nyateƒe me la, Yesu ƒe nusrɔ̃lawo biae be: ‘Nukae nye wò vava la kple xexeame ƒe nuwuwu ƒe dzesi?’ (Mateo 24:3) Yesu ɖo eŋu na wo be Yehowa Mawu ɖeɖe koe nya ɣeyiɣi si tututu nuɖoanyi sia awu enu. (Mateo 24:36) Gake Yesu ƒo nu tso nusiwo adzɔ le anyigba dzi do ŋgɔ teti hafi Fiaɖuƒea nahe ŋutifafa kple dedienɔnɔ vavãtɔ vɛ na ameƒomea la ŋu. Nya si wògblɔ ɖi la le eme vam fifia!\n3 Hafi míadzro nusiwo ɖo kpe edzi be míele ‘nuɖoanyi siawo ƒe nuwuɣi’ me la, na míatrɔ ɖe aʋa aɖe si dzɔ, si amegbetɔ aɖeke mete ŋu kpɔ kple ŋku o, la ŋu kpuie. Dziƒo, afisi ŋku mate ŋu akpɔ o, ye wòdzɔ le, eye nusi do tso eme la ka mí vevie.\nAƲA AÐE SI DZƆ LE DZIƑO\n4, 5. (a) Nukae dzɔ le dziƒo esi woɖo Yesu Fiae megbe teti? (b) Le Nyaɖeɖefia 12:12 ƒe nya nu la, nukae anye aʋa si adzɔ le dziƒo la me tsonu?\n4 Woɖe eme na mí le agbalẽ sia ƒe ta si do ŋgɔ na esia me be wotsɔ Yesu Kristo ɖo Fiae le dziƒo le ƒe 1914 me. (Daniel 7:13, 14) Yesu wɔ afɔɖeɖe siwo hiã esi wònya xɔ Fiaɖuŋusẽa teti ko. Biblia la gblɔ be: “Aʋa dzɔ le dziƒo: Mixael [si nye ŋkɔ bubu si woyɔna na Yesu] kple eƒe dɔlawo yi aʋa wɔ ge kple ʋɔ driba la [Satana Abosam]. Eye ʋɔ driba la kple eƒe dɔlawo wɔ aʋa la.” * Woɖu Satana kple eƒe dɔla vɔ̃ɖi, siwo nye gbɔgbɔ vɔ̃wo, dzi le aʋa ma me eye wonyã wo le dziƒo ɖo ɖe anyigba dzi. Mawu ƒe dɔla wɔnuteƒewo tso aseye be wonyã Satana kple eƒe gbɔgbɔ vɔ̃wo. Gake ema mehe dzidzɔ vɛ na amegbetɔwo ya o. Ke boŋ Biblia la gblɔ ɖi be: “Baba na anyigba . . . elabena Abosam ɖi va mia gbɔ, eye dzi le ekum ŋutɔ; elabena enyae be, vovoɣi vi aɖe ko yekpɔ.”—Nyaɖeɖefia 12:7, 9, 12.\n5 Taflatse de dzesi nusi ado tso aʋa ma si dzɔ le dziƒo me. Le dziku si Satana kpɔ ta ahe fukpekpe, alo nɔnɔme sesẽ siwo na wodo baba na anyigba, la vɛ. Àva kpɔe be nɔnɔme sesẽ mawo ƒe ɣeyiɣi mee míele fifia. Gake ɣeyiɣi kpui aɖe ko esia anye—“vovoɣi vi aɖe ko” wòanye nɛ. Satana ŋutɔ hã nya esia. Ɣeyiɣi siae Biblia la yɔ be “ŋkeke mamlɛawo.” (Timoteo II, 3:1) Aleke gbegbe wòle be dzi nadzɔ míi enye si be eteƒe madidi o, Mawu aɖe Abosam ƒe ŋusẽkpɔɖeamedzi ɖa le anyigba dzi keŋkeŋ! Na míadzro nusiwo Biblia gblɔ ɖi siwo le dzɔdzɔm fifia la dometɔ aɖewo me akpɔ. Nudzɔdzɔ siawo ɖo kpe edzi be ŋkeke mamlɛawo mee míele eye be esusɔ vie ko Mawu ƒe Fiaɖuƒea nahe yayra mavɔwo vɛ na amesiwo lɔ̃ Yehowa. Gbã la, na míadzro nusiwo Yesu gblɔ be woade dzesi ɣeyiɣi si me míele la dometɔ ene aɖewo me akpɔ.\nŊKEKE MAMLƐAWO ME NUDZƆDZƆ VEVI AÐEWO\n6, 7. Aleke Yesu ƒe nya si wògblɔ le aʋawɔwɔ kple dɔwuame ŋu la le eme vam egbeae?\n6 “Dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti.” (Mateo 24:7) Wowu ame miliɔn geɖe le aʋawɔwɔwo me le ƒe alafa si va yi me. Britaintɔ ŋutinyaŋlɔla aɖe ŋlɔ be: “Ƒe alafa 20 lia mee wokɔ ʋu ɖi le ŋutinya me le wu. . . . Enye ƒe alafa si me wowɔ aʋa tsiã ɖe enu madzudzɔmadzudzɔe, eye ɣeyiɣi vi aɖe koe nɔ anyi si míagblɔ be aʋa medzɔ le teƒe aɖe o.” Ŋkuléle Ðe Xexeame Ŋu Habɔbɔ ka nya ta be: “Wowu ame le aʋa siwo wowɔ le ƒe alafa [20 lia] me wòsɔ gbɔ zi gbɔ zi etɔ̃ wu amesiwo ku le aʋa siwo katã wowɔ tso ƒe alafa gbãtɔ M.Ŋ. kaka vaseɖe ƒe 1899 me.” Amesiwo wu miliɔn 100 ye ku le aʋa siwo wowɔ tso ƒe 1914 me la me. Ne èbu nuxaxa si gbegbe ame vevi ɖeka aɖe ƒe ku hena vɛ ŋu la, àkpɔe be nuxaxa kple vevesese si ame miliɔn geɖe mawo ƒe ku he vɛ la mele gbɔgblɔ me o.\n7 ‘Dɔwuame ava.’ (Mateo 24:7) Numekulawo gblɔ be agbledemɔnu yeyewo na nukuwo ƒe agbɔsɔsɔ dzi ɖe edzi ŋutɔ le ƒe 30 siwo va yi me. Ke hã amewo mekpɔa nu ɖuna wòsua wo o le esi ga mele wo si woaƒle nuɖuɖua o, alo esi anyigba mele wo si woade agble o ta. Le dukɔ madeŋgɔwo me la, amesiwo wu biliɔn ɖeka ƒe fetu si nu wonɔa agbe ɖo ŋkeke ɖeka mede dɔlar ɖeka o. Dɔ wua amesiawo dometɔ akpa gãtɔ wòtea wo ŋu gbesiagbe. Xexeame ƒe Lãmesẽ Habɔbɔ bu akɔnta be nunyuimakpɔɖu koŋ gbɔe wòtso be ɖevi siwo wu miliɔn atɔ̃ sɔŋ kuna ƒe sia ƒe.\n8, 9. Nukae fia be Yesu ƒe nyagblɔɖi siwo ku ɖe anyigbaʋuʋu kple dɔvɔ̃wo ŋu la le eme vam?\n8 ‘Anyigbaʋuʋu gãwo adzɔ.’ (Luka 21:11) United States Anyigbaŋutinumekuku Habɔbɔ ɖee fia be tso ƒe 1990 me la, ƒe sia ƒe le mama dedie nu anyigbaʋuʋu 17 siwo nu sẽ be wote ŋu fea xɔwo kple anyigba ye dzɔna. Eye le mama dedie nu la, ƒe sia ƒe la, anyigbaʋuʋu aɖe nu sẽna ale gbegbe be ete ŋu kakaa xɔwo keŋkeŋ. Numekuku bubu aɖe hã gblɔ be: “Ame akpe alafa geɖe ye ku le anyigbaʋuʋuwo me le ƒe 100 siwo va yi me, eye ɖeko ŋgɔyiyi siwo wowɔ le mɔ̃ɖaŋununya me la ɖe amesiwo kuna le eme la ƒe agbɔsɔsɔ dzi kpɔtɔ vie ko.”\n9 “Dɔvɔ̃wo lava.” (Luka 21:11) Togbɔ be wowɔ ŋgɔyiyi le atikewɔnyawo me hã la, dɔléle xoxowo kple yeyewo siaa kpɔtɔ le nu gblẽm le ameƒomea ŋu. Nyatakaka aɖe gblɔ be dɔléle ƒomevi 20 siwo wonya nyuie—siwo dometɔ aɖewoe nye yɔmekpe, asrã (malaria alo paludisme), kple kolera—va bɔ ŋutɔ le ƒe siwo va yi me, eye be atikewo mete ŋu le dɔléle aɖewo dam o. Le nyateƒe me la, dɔléle yeye 30 siwo womenya tsã o ye va do fifia. Womekpɔ atike na wo dometɔ aɖewo o eye wole amewo wum ale gbegbe.\nAMEWO ƑE NƆNƆME LE ŊKEKE MAMLƐAWO ME\n10. Amewo ƒe nɔnɔme kawoe wogblɔ ɖi le Timoteo II, 3:1-5 siwo kpɔm nèle egbea?\n10 Menye xexemenudzɔdzɔ gã aɖewo ŋu koe Biblia ƒo nu tsoe o, egblɔ ɖi hã be ameƒomea ƒe nɔnɔme atrɔ le ŋkeke mamlɛawo me. Apostolo Paulo ƒo nu tso alesi ame akpa gãtɔ ƒe nɔnɔme anɔ ŋu. Míexlẽ le Timoteo II, 3:1-5 be: “Le ŋkeke mamlɛawo me la ɣeyiɣi vɔ̃wo lava.” Nɔnɔme aɖewo siwo Paulo gblɔ be adze le amewo ŋu enye be woanye\name maɖoto dzilawo\namesiwo melɔ̃a ame ƒe nya o\namesiwo mete ŋu ɖua wo ɖokui dzi o\namesiwo lɔ̃a hadzedze wu esi woalɔ̃ Mawu\namesiwo si mawusosroɖa ƒe nɔnɔme le, gake wogbe eƒe ŋusẽ\n11. Aleke Psalmo 92:8 ƒo nu tso nusi adzɔ ɖe ame vɔ̃ɖiwo dzi ŋui?\n11 Ðe amewo ƒe nɔnɔme le abe esiawo ene le miaƒe nutoa mea? Ðikeke mele eme o be aleae amewo le. Nɔnɔme gbegblẽwo le amewo ŋu le afisiafi. Esia fia be Mawu atso ɖe wo ŋu kpuie, elabena Biblia la gblɔ be: “Ne ame vɔ̃ɖiwo mie abe gbe ene, eye nu vlo wɔlawo katã le se ƒom hã la, tsɔtsrɔ̃ ge ko woala ɖikaa.”—Psalmo 92:8.\nNU NYUI SIWO TEƑE MÍAKPƆ!\n12, 13. Aleke ‘sidzedze vavã’ dzi ɖe edzi le “nuwuɣi” siae?\n12 Nyateƒee wònye be fukpekpe sɔŋ ye xɔ ŋkeke mamlɛ siawo me abe alesi Biblia gblɔe ɖi ene. Gake le xexe sia si me kuxiwo bɔ ɖo me la, nu nyui aɖewo le eme vam le Yehowa subɔlawo ya dome.\n13 “Sidzedze [vavãtɔ] adzi ɖe edzi.” Nyagblɔɖi sia dze le Daniel ƒe agbalẽa me le Biblia la me. Ɣekaɣie ema ava eme? Ava eme le “nuwuɣi” la. (Daniel 12:4) Vevietɔ tso ƒe 1914 me la, Yehowa kpe ɖe amesiwo di vavã be yewoasubɔe ŋu be wose Biblia la gɔme nyuie wu. Wova se nyateƒe xɔasi siwo ku ɖe Mawu ƒe ŋkɔ kple eƒe tameɖoɖo, Yesu Kristo ƒe tafevɔsa la, nɔnɔme si me ame kukuwo le, kple tsitretsitsi nufiafia la ŋu gɔme nyuie ɖe edzi wu. Gawu la, Yehowa subɔlawo srɔ̃ alesi woanɔ agbee ale be wòaɖe vi na woa ŋutɔwo eye wòahe kafukafu vɛ na Mawu. Wova se akpa si Mawu ƒe Fiaɖuƒea awɔ kple alesi wòaɖɔ nuwo ɖoe le anyigba dzi la gɔme nyuie wu. Nukae wowɔna tsoa sidzedze sia si su wo si la ŋu? Biabia ma kplɔ mí yi nyagblɔɖi bubu aɖe si hã le eme vam le ŋkeke mamlɛ siawo me gbɔ.\n“Woaɖe gbeƒã fiaɖuƒeŋutinya nyui sia afia amewo le xexe blibo la katã me.”—Mateo 24:14\n14. Aleke gbegbee gbeƒãɖeɖe Fiaɖuƒe ŋuti nyanyuia keke tae egbea, eye amekawoe le gbeƒã ɖemee?\n14 “Woaɖe gbeƒã fiaɖuƒeŋutinya nyui sia afia amewo le xexe blibo la katã me.” Yesu Kristo ye gblɔ nya mawo ɖi esi wònɔ nu ƒom tso nusiwo adzɔ le “xexeame ƒe nuwuwu” ŋu. (Mateo 24:3, 14) Le xexeame godoo la, wole gbeƒã ɖem Fiaɖuƒe ŋuti nyanyui sia le dukɔ siwo wu 230 me le gbegbɔgblɔ 400 kple edzivɔ me—hele nusi Fiaɖuƒea nye, nusi wòava wɔ, kple alesi woawɔ axɔ eƒe yayrawoe la fiam amewo. Yehowa Ðasefo miliɔn geɖe tsɔ dzonɔameme le gbeƒã ɖem Fiaɖuƒe ŋuti nyanyuia. Wonye amesiwo tso “dukɔ sia dukɔ kple to sia to kple du sia du kple gbegbɔgblɔ sia gbegbɔgblɔ me.” (Nyaɖeɖefia 7:9) Ðasefowo wɔa aƒeme Biblia nusɔsrɔ̃ femaxee kple ame miliɔn geɖe siwo di be yewoanya nusi tututu nye Biblia ƒe nufiafia. Nyagblɔɖi ma me vava egbea ɖe dzesi ŋutɔ, elabena Yesu gblɔe ɖi hã be “amewo katã woalé fu” Kristotɔ vavãwo!—Luka 21:17.\n15. (a) Èxɔe se be ŋkeke mamlɛawo mee míelea, nukatae? (b) Nukae adzɔ ɖe amesiwo katã meɖo to Yehowa o dzi le ‘nuwuwua,’ eye nukae ado tso eme na amesiwo bɔbɔ ɖe Mawu Fiaɖuƒea ƒe dziɖuɖu te ya?\n15 Esi Biblia ƒe nyagblɔɖi geɖewo le eme vam egbea la, ekema ɖe màlɔ̃ ɖe edzi be ŋkeke mamlɛawo mee míele oa? Ne woɖe gbeƒã nyanyuia ɖo afisi dze Yehowa ŋu ko la, ‘nuwuwua’ akplɔe ɖo godoo. (Mateo 24:14) ‘Nuwuwua’ enye ɣeyiɣi si me Mawu aɖe vɔ̃ɖinyenye ɖesiaɖe ɖa le anyigba dzi. Yehowa azã Yesu kple mawudɔla sẽŋuwo atsɔ atsrɔ̃ amesiwo katã ɖoe koŋ gbe toɖoɖo Eyama. (Tesalonikatɔwo II, 1:6-9) Satana kple eƒe gbɔgbɔ vɔ̃wo magable dukɔwo azɔ o. Le ema megbe la, Mawu ƒe Fiaɖuƒea ahe yayra gbogbo aɖewo vɛ na amesiwo katã bɔbɔ wo ɖokui ɖe eƒe dziɖulanyenye dzɔdzɔea te.—Nyaɖeɖefia 20:1-3; 21:3-5.\n16. Nukae wòanyo be nàwɔ tso fifia?\n16 Esi Satana ƒe nuɖoanyi vɔ̃ɖia ƒe nuwuwu tu aƒe ta la, ele be míabia mía ɖokui be, ‘Nukae wòle be manɔ wɔwɔm fifia?’ Anyo ŋutɔ be nàyi edzi anɔ nu geɖe srɔ̃m tso Yehowa kple nusiwo dim wòle tso mía si la ŋu. (Yohanes 17:3) Ele be nàsrɔ̃ Biblia la veviedodotɔe. Na wòazu numame na wò be ɣesiaɣi nàde ha kple amesiwo hã di be yewoawɔ Yehowa ƒe lɔlɔ̃nu. (Hebritɔwo 10:24, 25) Na sidzedze gbogbo si Yehowa Mawu na wòle amewo si sum le xexeame godoo la naɖe vi na wò, eye wɔ tɔtrɔ siwo hiã le wò agbenɔnɔ me be Mawu nakpɔ ŋudzedze ɖe ŋuwò.—Yakobo 4:8.\n17. Nukatae ame vɔ̃ɖiwo tsɔtsrɔ̃ ava lili ame akpa gãtɔ?\n17 Yesu gblɔe ɖi be ame akpa gãtɔ matsɔ kpeɖodzi siwo fia be ŋkeke mamlɛawo mee míele la nu vevii o. Ame vɔ̃ɖiwo tsɔtsrɔ̃ adzɔ kpata le vome. Anɔ abe alesi fiafitɔ vanae le zã me ene, ava lili ame akpa gãtɔ. (Tesalonikatɔwo I, 5:2) Yesu xlɔ̃ nu be: “Sigbe alesi Noa ƒe ŋkekewo nɔ la, nenema ke lanye Amegbetɔvi la ƒe vava. Elabena alesi wowɔ le ŋkeke, si dze ŋgɔ na tɔɖɔɖɔ me, wole nu ɖum, eye wole nu nom, wole srɔ̃ ɖem, eye wole wo tsɔm na, bena woaɖe, vaseɖe ŋkeke, si dzi Noa yi ɖe aɖakaʋua me, eye womedze sii o, vaseɖe esime tɔɖɔɖɔ va, eye wòkplɔ wo katã yii la, nenema ke lanye Amegbetɔvi la ƒe vava.”—Mateo 24:37-39.\n18. Yesu ƒe nuxlɔ̃ame kae wòle be míabu ŋkubiãnyae?\n18 Le esia ta Yesu gblɔ na eƒe nyaselawo be: “Mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o; elabena adze amesiwo katã nɔ anyigba blibo la ƒe ŋku me la dzi. Eyaŋuti minɔ ŋudzɔ le ɣeawo katã ɣi me kple gbedodoɖa, bena miate ŋu asi le nusiawo katã, siwo le eme va ge la nu, eye be miatsi tre ɖe Amegbetɔvi la ŋku me [wòakpɔ ŋudzedze ɖe mia ŋu].” (Luka 21:34-36) Anyo be nàbu Yesu ƒe nyawo ŋkubiãnyae. Nukatae? Elabena amesiwo ŋu Yehowa Mawu kple Yesu Kristo, “Amegbetɔvi la,” kpɔ ŋudzedze ɖo ko sie mɔnukpɔkpɔ asu be woatsi agbe le Satana ƒe nuɖoanyi sia ƒe nuwuwu ahanɔ agbe tegbee le xexe yeye si tu aƒe ŋutɔ la me!—Yohanes 3:16; Petro II, 3:13.\n^ mm. 4 Àkpɔ numeɖeɖe bubu siwo fia be Mixael nye ŋkɔ bubu si woyɔna na Yesu Kristo le Megbenyawo me, le axa 218-19.\nAʋawɔwɔ, dɔwuame, anyigbaʋuʋu, kple dɔvɔ̃woe bɔ ɖe ŋkeke mamlɛawo me.—Mateo 24:7; Luka 21:11.\nLe ŋkeke mamlɛ siawo me la, amewo nye ɖokuilɔ̃lawo, galɔ̃lawo, kple amesiwo lɔ̃a hadzedze evɔ womelɔ̃a Mawu ya o.—Timoteo II, 3:1-5.\nLe ŋkeke mamlɛ siawo me la, wole gbeƒã ɖem Fiaɖuƒe ŋuti nyanyuia le xexe bliboa me.—Mateo 24:14.\n“Ŋkeke Mamlɛawo” Mee Míele Nyateƒea? (Akpa 1)\n“Ŋkeke Mamlɛawo” Mee Míele Nyateƒea? (Akpa 2)


Psalmowo 133 - Holy Bible [Ewe Bible 1913] - (Psa 133)\nDawid ƒe mɔzɔha. Kpɔ ɖa, aleke mehenyo, eye wòvivinae, ne nɔviwo le afi ɖeka!\nEle abe ami: vevi le tame hetsyɔ ɖe ge me, tsyɔ ɖe Aron ƒe ge, si dze eƒe awu to la, me ene!\nEle abe Xermon-zãmu, si le tsyɔtsyɔm ɖe Zion-towo dzi la ene; elabena gama Yehowa ɖo yayra kple agbee tegbee.


Nu Ka Tae Wòle Be Nàdo Gbe Ða? Ðe Mawu Ðoa Gbedodoɖawo Ŋua?\nGbetakpɔxɔ | April 2014\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Maltese Maya Mizo Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Uzbek Vietnamese Wayuunaiki Xhosa Yoruba Zande Zulu\nÐe Wòhiã Be Nàdo Gbe Ða?\nÐewohĩ àbia be, ‘Ne Mawu nya nu sia nu eye wònya nye susuwo kple nye hiahiãwo la, ke nu ka tae wòhiã be magado gbe ɖa?’ Biabia ma le eteƒe. Ðe Yesu ŋutɔ megblɔ be Mawu “nya nu siwo le mia hiãm hafi mieva bianɛ gɔ̃ hã” oa? (Mateo 6:8) Blema Israel Fia David hã kpɔ esia dze sii, eye wòŋlɔ bena: “Nya aɖeke mele nye aɖe dzi o, kpɔ ɖa, Yehowa, ènya wo keŋ.” (Psalmo 139:4) Ke nu ka tae wògahiã be míado gbe ɖa na Mawu? Be míaɖo nya ma ŋu la, na míadzro nya si Biblia gblɔ tso Mawu subɔlawo ƒe gbedodoɖawo ŋu la me kpɔ. *\n“Mite ɖe Mawu ŋu, eye ate ɖe mia ŋu.”—Yakobo 4:8\nGBEDODOÐA TEA MÍ ÐE MAWU ŊU\nTogbɔ be Biblia gblɔ be Yehowa * Mawu nya nu sia nu hã la, ena míenya hã be menye esubɔlawo nyanya gbadzaa koe le vevie nɛ o. (Psalmo 139:6; Romatɔwo 11:33) Kɔmpiuta tea ŋu dzraa amewo ŋuti nyatakaka geɖe ɖo, gake menyaa ameawo o, ke hã Mawu ya mele nenema o. Menye ɖeko Mawu nya mí nyuie ko o, ke etsɔ ɖe le míaƒe dzimesusuwo hã me, elabena edi be míate ɖe ye ŋu. (Psalmo 139:23, 24; Yakobo 4:8) Esia tae Yesu de dzi ƒo na eyomedzelawo be woado gbe ɖa na ye Fofo ɖo, togbɔ be Enya míaƒe hiahiãwo nyuie hã. (Mateo 6:6-8) Zi ale si míeɖea míaƒe susuwo gblɔna na mía Wɔla la, zi nenemae míanɔ tetem ɖe eŋu kplikplikpli.\nƔeaɖewoɣi la, míenyaa nu si tututu míabia le gbedodoɖa me o. Ne edzɔ alea la, esi Mawu nya nɔnɔme si me tom míele nyuie ta la, etea ŋu dea dzesi míaƒe dzimesusu siwo míete ŋu ɖe gblɔ o la eye wòwɔa nu siwo hiã mí la na mí. (Romatɔwo 8:26, 27; Efesotɔwo 3:20) Ne míekpɔ ale si Mawu kpena ɖe mía ŋu le nu suewo gɔ̃ hã me la, esia tea mí ɖe eŋu.\nÐE MAWU ÐOA GBEDODOÐAWO KATÃ ŊUA?\nBiblia ka ɖe edzi na mí be Mawu Ŋusẽkatãtɔ la ɖoa esubɔla wɔnuteƒewo ƒe gbedodoɖawo ŋu, gake egana míenya susu siwo tae meɖoa gbedodoɖawo aɖewo ŋu o. Le kpɔɖeŋu me, esi ŋutasẽnuwɔwɔ va do agbogbo le blema Israel la, Mawu dɔ nyagblɔɖila Yesaya be wòagblɔ na dukɔa be: “Ne mieli kɔ gbedodoɖa gleglegle hã la, nyemasee o, elabena ʋu yɔ asi me na mi!” (Yesaya 1:15) Eme kɔ ƒãa be Mawu meɖoa to ame siwo doa vlo eƒe sewo la ƒe gbedodoɖawo o, eye meɖoa to ame siwo medoa gbe ɖa kple susu nyui o la hã o.—Lododowo 28:9; Yakobo 4:3.\nLe go bubu me la, Biblia gblɔ be: “Nu sia nu si míabia wòawɔ ɖeka kple eƒe lɔlɔ̃nu la, aɖo to mí.” (1 Yohanes 5:14) Gake ɖe esia fia be Mawu awɔ nu ɖe sia ɖe si esubɔlawo abiae la na wo godooa? Mefia nenema kokoko o. Le kpɔɖeŋu me, apostolo Paulo ɖe kuku na Mawu zi etɔ̃ sɔŋ be wòaɖe ‘ŋu aɖe si le yeƒe ŋutilã me’ la ɖa. (2 Korintotɔwo 12:7, 8) Ate ŋu anɔ eme be ŋkudɔ aɖe si gbe vɔvɔ lae nɔ fu ɖem na Paulo. Esia ate ɖe edzi ŋutɔ! Elabena wona dɔyɔyɔ ƒe nunana Paulo eye wòfɔ ame aɖe si ku la gɔ̃ hã ɖe tsitre, ke hã ele be wòado dzi le eya ŋutɔ ƒe dɔlélea me. (Dɔwɔwɔwo 19:11, 12; 20:9, 10) Togbɔ be Mawu meɖo Paulo ƒe gbedodoɖawo ŋu nɛ le mɔ si nu wòdii le o hã la, ekpɔ ŋudzedze ɖe ale si Mawu ɖo eŋu nɛ la ŋu.—2 Korintotɔwo 12:9, 10.\n“Kakaɖedzi si le mía si ku ɖe eŋu lae nye esi: be nu sia nu si míabia wòawɔ ɖeka kple eƒe lɔlɔ̃nu la, aɖo to mí.”—1 Yohanes 5:14\nEnye nyateƒe be Mawu ɖo ame siwo ŋu Biblia ƒo nu tsoe la dometɔ aɖewo ƒe gbedodoɖawo ŋu nukutɔe ya. (2 Fiawo 20:1-7) Ke hã le Biblia ŋlɔɣiwo gɔ̃ hã la, ƒãa hafi esia dzɔna. Esi wòwɔ na mawusubɔla aɖewo be Mawu meɖo yewoƒe gbedodoɖawo ŋu na yewo o la, ete ɖe wo dzi. Fia David bia be: “Yehowa, va se ɖe ɣekaɣi nàŋlɔm be ɖikaɖika?” (Psalmo 13:2) Gake esi nuteƒewɔla David ɖo ŋku ale si Yehowa ɖee le afɔku me zi geɖe dzi la, egblɔ nya siwo ɖo kpe ale si wòɖoa ŋu ɖe Mawu ŋui la dzi. Egblɔ le gbedodoɖa ma ke me be: “Ke nyea mele ŋu ɖom ɖe wò amenuveve ŋu.” (Psalmo 13:6) Abe David ene la, ate ŋu ahiã ɣeaɖewoɣi be Mawu subɔla siwo li egbea nanɔ gbedodoɖa dzi madzudzɔmadzudzɔe va se ɖe esime wode dzesii be Mawu ɖo yewoƒe gbedodoɖawo ŋu na yewo.—Romatɔwo 12:12.\nALE SI MAWU ÐOA GBEDODOÐAWO ŊUI\nMawu naa nu siwo hiã mí ŋutɔŋutɔ la mí.\nDzila lɔ̃amewo ate ŋu atso nya me be yewomawɔ nu si yewo viwo bia la na wo enumake o, le susu nyui aɖewo ta. Nenema kee wòate ŋu adzɔ be Mawu mawɔ nu si míebiae la na mí le mɔ si míedii nu alo le ɣeyiɣi si me míele mɔ kpɔm nɛ o. Gake míate ŋu aka ɖe edzi be mía Wɔla la ana nu siwo míehiã ŋutɔŋutɔ la mí le mɔ nyuitɔ nu kple ɣeyiɣi nyuitɔ dzi, abe ale si vifofo lɔ̃ame wɔnɛ ene.—Luka 11:11-13.\nMawu ate ŋu aɖo gbe si míedo ɖa be wòakpe ɖe mía ŋu la ŋu to Biblia dzi\nMawu ate ŋu aɖo míaƒe gbedodoɖawo ŋu le mɔ si menya kpɔna dzea sii bɔbɔe o nu.\nKe ne míedo gbe ɖa be Mawu nana gbɔdzɔe mí tso xaxa aɖe si me tom míele me ya ɖe? Ne Yehowa meɖo eŋu nukutɔe o ko la, ɖe míaƒo nya ta be meɖo eŋu kura oa? Ao, ke boŋ anyo be míabia mía ɖokui be ɖe Mawu le kpekpem ɖe mía ŋu le mɔ aɖewo siwo míekpɔ dze sii haɖe o nu hã. Le kpɔɖeŋu me, ɖewohĩ xɔlɔ̃ aɖe si tsɔ ɖe le eme na mí la wɔ nu si wòate ŋui tsɔ kpe ɖe mía ŋu le ɣeyiɣi nyuitɔ dzi. (Lododowo 17:17) Ðe wòanye be Yehowa ye ʋã mía xɔlɔ̃ ma be wòava kpe ɖe mía ŋua? Tsɔ kpe ɖe eŋu la, Mawu ate ŋu aɖo gbe si míedo ɖa be wòakpe ɖe mía ŋu la ŋu to Biblia dzi. Ðewohĩ míakpɔ nunya si míehiã be míado dzi le míaƒe xaxaa me la le Biblia me.—2 Timoteo 3:16, 17.\nMawu ate ŋu ato xɔlɔ̃ lɔ̃amewo dzi akpe ɖe mía ŋu le ɣeyiɣi si sɔ nyuie la dzi\nMenye ɣesiaɣie Mawu ɖea kuxi si le fu ɖem na mí la ɖa o, ke boŋ zi geɖe la, edoa ŋusẽ mí be míado dzi. (2 Korintotɔwo 4:7) Le kpɔɖeŋu me, esi Yesu ɖe kuku na Fofoa be wòaxe mɔ ɖe xaxa aɖe si me to ge yele nu, le esi wònɔ vɔvɔ̃m be ahe vlododo ava Mawu ƒe ŋkɔa dzi ta la, Yehowa dɔ mawudɔla aɖe ɖa be wòado ŋusẽ ye Via. (Luka 22:42, 43) Nenema kee Mawu ate ŋu ato mía xɔlɔ̃ kplikplikpli aɖe dzi ade dzi ƒo na mí le ɣeyiɣi si tututu míehiãe la dzi. (Lododowo 12:25) Esi míekpɔnɛ dzea sii bɔbɔe be aleae Mawu le míaƒe gbedodoɖaa ŋu ɖom na mí o ta la, ahiã be míanɔ ŋudzɔ hafi ate ŋu ade dzesii.\nMawu ɖoa gbedodoɖa aɖewo ŋu le eya ŋutɔ ƒe ɣeyiɣi dzi.\nBiblia gblɔ be Mawu Ŋusẽkatãtɔ la vea ɖokuibɔbɔlawo nu “le ɣeyiɣi si sɔ la dzi.” (1 Petro 5:6) Eya ta ne edze abe ɖe Mawu mele míaƒe gbedodoɖa ŋu ɖom na mí kaba o la, mele be míasusui be ɖe Yehowa metsɔ ɖeke le eme na mí o tae o. Ke boŋ esi mía Wɔla lɔ̃ame la ƒe nunya de ŋgɔ sãsãsã wu mía tɔ ta la, ɖikeke mele eme o be ebu míaƒe biabiaa ŋu nyuie henya ale si wòaɖo eŋu be wòaɖe vi na mí bliboe.\n“Eya ta mibɔbɔ mia ɖokui ɖe Mawu ƒe asi sesẽ la te, bene wòado mi ɖe dzi le ɣeyiɣi si sɔ la dzi.”—1 Petro 5:6\nLe kpɔɖeŋu me: Tsɔe be viwòŋutsuvi bia wò be nàƒle gasɔ na ye. Àƒlee nɛ le esi wòbia wò ko ta? Ne èkpɔe be viwòa ƒe mo mefa be wòado gasɔ haɖe o la, ɖewohĩ àtso nya me be yemaƒlee nɛ fifia o. Ke hã ɖewohĩ àva ƒlee nɛ le ɣeyiɣi aɖe megbe ne èva kpɔe be aɖe vi nɛ. Nenema kee Mawu hã ate ŋu ana ‘nu si míaƒe dzi di,’ siwo sɔ, la mí le ɣeyiɣi nyuitɔ dzi ne míeyi edzi le gbe dom ɖa.—Psalmo 37:4.\nKA ÐE EDZI BE YEHOWA ÐOA TO GBEDODOÐA\nBiblia de dzi ƒo na Kristotɔ vavãwo be woaka ɖe edzi be gbedodoɖa ɖea vi. Ðewohĩ ame aɖewo agblɔ be, ‘Nya sia gbɔgblɔ le bɔbɔe wu edziwɔwɔ.’ Nyateƒee, ne míele dzi dom le kuxi aɖe si le nuxaxa dom na mí me alo le nu madzɔmadzɔ aɖe si wowɔ ɖe mía ŋu ta la, ate ŋu asesẽ na mí be míakpɔ Mawu si nu. Gake anyo be míaɖo ŋku nya si Yesu gblɔ ku ɖe gbedodoɖa madzudzɔmadzudzɔe ŋu la dzi.\nYesu wɔ kpɔɖeŋu aɖe ku ɖe ahosi dahe aɖe si nɔa ʋɔnudrɔ̃la madzɔmadzɔ aɖe gbɔ yim enuenu be wòatso afia na ye la ŋu. (Luka 18:1-3) Togbɔ be ʋɔnudrɔ̃laa melɔ̃ gbã be yeakpe ɖe eŋu o hã la, eva gblɔ na eɖokui mlɔeba be: “Makpɔ egbɔ be wodrɔ̃ ʋɔnu dzɔdzɔe nɛ godoo, ale be wòagayi edzi anɔ vavam, ava de fe ŋkume nam o.” (Luka 18:4, 5) Nu si tae ʋɔnudrɔ̃laa va tso nya me be yeakpe ɖe ahosia ŋue nye be ‘wòagava de fe ŋkume na ye o,’ si fia be “wòagava gblẽ ŋkɔ na [ye] o.” * Ne ʋɔnudrɔ̃la madzɔmadzɔ gɔ̃ hã xa ɖe bubu si aklo le eŋu ta eye wòkpe ɖe ahosi dahea ŋu la, ke ɖe Mawu si tsɔa ɖe le eme na mí ya madrɔ̃ ʋɔnu dzɔdzɔe na ame “siwo doa ɣli nɛ zã kple keli” la geɖe wu oa? Abe ale si Yesu gblɔe ene la, Mawu “ana woadrɔ̃ ʋɔnu dzɔdzɔe na wo kaba.”—Luka 18:6-8.\n“Minɔ ebiabia dzi, eye woana mi.”—Luka 11:9\nTogbɔ be ɣeaɖewoɣi la, ɖeɖi ate ŋu ate mía ŋu le kpekpeɖeŋu alo amenuveve biabia me hã la, mele be míana ta o. Ne míedoa gbe ɖa madzudzɔmadzudzɔe la, ekema míeɖenɛ fiana be míedi vavã be Mawu nakpe ɖe mía ŋu. Azɔ hã, míasrɔ̃ ale si míawɔ anya ne Mawu ɖo míaƒe gbedodoɖawo ŋu na mí; esia awɔe be míagate ɖe eŋu kplikplikpli wu. Ɛ̃, míate ŋu aka ɖe edzi be Yehowa aɖo míaƒe gbedodoɖa siwo wɔ ɖeka kple eƒe lɔlɔ̃nu la ŋu ne míeyia edzi bianɛ le xɔse me.—Luka 11:9.\n^ mm. 3 Ne míedi be Mawu nase míaƒe gbedodoɖawo la, ele be míadze agbagba atsɔ dzi blibo awɔ nu siwo wòdi tso mía si. Ne míewɔe alea la, ekema míawo hã míakpɔe be gbedodoɖa ɖea vi, abe ale si míadzro eme le nyati sia me ene. Àte ŋu axlẽ nu geɖe tso nya sia ŋu le agbalẽ sia si nye Nuka Tututue Nye Biblia ƒe Nufiafia? ƒe ta 17 lia, si Yehowa Ðasefowo ta la me, alo le Internet dzi le www.jw.org.\n^ mm. 22 Le Biblia ŋlɔɣiwo la, Mawu bia tso Israel ƒe ʋɔnudrɔ̃lawo si be woawɔ nu ɖe ahosiwo kple tsyɔ̃eviwo ŋu nyuie.—5 Mose 1:16, 17; 24:17; Psalmo 68:6.\nNYATI SI LE AKPAA DZI Ðe Wòhiã Be Nàdo Gbe Ða?\nTHE BIBLE CHANGES LIVES Wotsɔ Biblia Ðo Nye Biabiawo Katã Ŋu Nam!\nÀte Ŋu Aɖu Tetekpɔ Dzi!\nThomas Emlyn—Busunyae Wògblɔa, Alo Nyateƒee Wòto?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Ðe Wòhiã Be Nàdo Gbe Ða?\nGBETAKPƆXƆ Ðe Wòhiã Be Nàdo Gbe Ða?


Gbɔdɔnyawo Tsɔtsɔ Ðe Fu Na Ame—Aleke Mawɔ Atsi Enu | Young People Ask\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Japanese Kachin Kikuyu Kinyarwanda Kirghiz Kirundi Korean Latvian Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Ossetian Papiamento (Curaçao) Polish Portuguese Portuguese (Portugal) Quiche Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Tetun Dili Thai Tsonga Turkish Turkmen Ukrainian Umbundu Vietnamese Xhosa Yoruba Zulu\nNu kae nye gbɔdɔnyawo tsɔtsɔ ɖe fu na ame?\nKe ne wotsɔa gbɔdɔnyawo ɖea fu nam ɖe?\nNu kae mawɔ?\nGbɔdɔnyawo tsɔtsɔ ɖe fu na ame lɔ gbɔdɔnuwɔwɔ ɖe ame ŋu ɖe sia ɖe ƒomevi ɖe eme. Wo dometɔ aɖewoe nye asilili ame ŋu kple gbegblẽnyawo gbɔgblɔ na ame. Gake ɣeaɖewoɣi la, menɔa bɔbɔe be woade vovototo fewuɖuɖu le ame ŋu, ahiãmoɖoɖo na ame kple gbɔdɔnyawo tsɔtsɔ ɖe fu na ame dome o.\nÈnya vovototo si le wo mea? Wɔ míaƒe gbɔdɔnyawo tsɔtsɔ ɖe fu na ame ŋuti dodokpɔ sia be nàkpɔ vovototoa!\nNublanuitɔe la, amewo medzudzɔa gbɔdɔnyawo tsɔtsɔ ɖe fu na ame ne edo le suku gɔ̃ hã o. Ke hã ne èna kakaɖedzi kple aɖaŋu si nàtsɔ anɔ te ɖe gbɔdɔnyawo tsɔtsɔ ɖe fu na ame nu su asiwò fifia la, awɔe be nàsu te nyuie anɔ te ɖe nuwɔna sia nu le dɔwɔƒe. Eye àte ŋu ana hã be ame si wɔa nu sia la magawɔe ɖe ame aɖeke ŋu o!\n“Ehiã be nàtɔ afɔ to sesiẽ. Zi geɖe la, fuɖenamelawo medzudzɔna o ke dzaa ɖe nèna eme kɔ na wo ƒãa be yemedi o. Gbee na amea, eye nàgblɔ nɛ be nedzudzɔ. Ne medzudzɔ o la, gblɔe na ame bubu aɖe!”\n“Ne wole gbegblẽnya ɖikokoewo gblɔm la mègako nu o eye mègade nu eme o. Ne ède nu eme alo nèkpɔtɔ le ŋutsuvi siwo dina be nyɔnuviwo nakpɔ yewo dome la, woasusui be ele nuwò vivim.”\nKe ne wotsɔ gbɔdɔnyawo ɖea fu nam ɖe?\nNe ènya nu si gbɔdɔnyawo tsɔtsɔ ɖe fu na ame nye ko hafi nàte ŋu agbe nya na fuɖenamelaa! Kpɔ nɔnɔme etɔ̃ siawo kple ale si nàte ŋu akpɔ wo gbɔe la ɖa.\n“ Le míaƒe dɔwɔƒe la, ŋutsu aɖewo siwo tsi wum sãsãsã la gblɔna nam be medze tugbe ŋutɔ eye be ɖe wòanyo ŋutɔ ne ɖe yewoate ŋu ayi megbe ƒe 30 azu ɖekakpuiwo. Wo dometɔ ɖeka gɔ̃ hã zɔ to megbenye ɖaʋẽ nye ɖa kpɔ! ”—Tabitha, exɔ ƒe 20.\nTabitha ate ŋu abui be: “Ne medo tokui hele dzi dom ko la, ava dzudzɔ.”\nNu si tae ewɔwɔ alea maɖe vi o: Numekulawo gblɔ be, zi geɖe la ne ame siwo wotsɔ gbɔdɔnyawo le fu ɖem na ŋe aɖaba ƒu edzi la, ɖeko wòyia edzi hedoa gã ɖe edzi.\nTe esia boŋ kpɔ: Mègazi kpi o, ke boŋ tsɔ tufafa nàgbe nya na amea eme nakɔ nɛ nyuie be yemedi be wòagagblɔ nya ma na ye alo awɔ nu ma ɖe ye ŋu azɔ o. Taryn si xɔ ƒe 22 gblɔ be: “ Ne ame aɖe ka asi teƒe si mesɔ o nam la, metrɔna gblɔna nɛ be mègaka asi ŋunye azɔ gbeɖe o. Zi geɖe la, ɖeko ŋutsuvi si wɔ nua tɔtɔna. ” Ne ame si le fua ɖem na wò sẽ dzi me la, mègana ta o. Biblia gblɔ tso agbeŋutise kɔkɔwo me léle ɖe asi ŋu be: “ Mianɔ tsitre bliboe, eye miakpɔ kakaɖedzi sẽŋu. ”—Kolosetɔwo 4:12.\nKe ne fuɖenamela be yeawɔ nu vevi wò ya ɖe? Le go ma me la, mègakpe akɔ kplii o. Si dzo le teƒea kaba, eye nàgblɔe na ame tsitsi aɖe.\n“ Esi mele xɔ ade me la, nyɔnuvi eve aɖewo lém le sukuxɔwo dome mɔ dzi. Wo dometɔ ɖeka dɔa nyɔnuviwo gbɔ, eye wòdi be nye kpli ye míado. Togbɔ be megbe hã, woɖea fu nam gbe sia gbe le ɖiɖiɖemeɣi. Womimim ɖe gli ŋu gbe ɖeka gɔ̃ hã! ”—Victoria, exɔ ƒe 18.\nVictoria ate ŋu asusui be: ‘Ne megblɔe na ame aɖe la, woava yɔm be ɖɔɖɔetɔ, eye ɖewohĩ ame aɖeke maxɔ dzinye ase o.’\nNu si tae nuŋububu alea maɖe vi o: Ne mègblɔe na ame aɖeke o la, fuɖenamelaa ayi edzi anɔ fu ɖem na wò eye wòawɔe ɖe ame bubuwo gɔ̃ hã ŋu.—Nyagblɔla 8:11.\nTe esia boŋ kpɔ: Di kpekpeɖeŋu. Dziwòlawo kple wò nufialawo ate ŋu akpe ɖe ŋuwò nàtsi nya ɖe fuɖenamelaa nu. Gake ne ame siwo nègblɔ nya na meka ɖe dziwò o ya ɖe? Te esia kpɔ: Ɣesiaɣi si amea gaɖe fu na wò la, ŋlɔ ale si nuwo yi ɖi tsitotsito. Ŋlɔ ŋkekea, gamea, teƒe si nua dzɔ le kple nya siwo fuɖenamelaa gblɔ na wò ɖi. Azɔ tsɔ wò nuŋlɔɖia ƒe kɔpi ɖeka na dziwòlawo alo wò nufiala. Ame geɖe tsɔa nya siwo woŋlɔ ɖi la vevie wu numegbe.\n“ Mevɔ̃na na ŋutsuvi sia si ƒoa rugby la ŋutɔ. Eƒe kɔkɔme ade meta eve kloe, eye eƒe kpekpeme nye kilogram 135! Eɖoe ɖe tame be ‘yeƒe asi asu dzinye godoo.’ Eɖea fu nam gbe sia gbe kloe ƒe ɖeka sɔŋ. Gbe ɖeka nye kplii koe susɔ le sukuxɔa me eye wònɔ tetem ɖe ŋunye. Metso kpla ƒu du to mɔa nu do go.”—Julieta, exɔ ƒe 18.\nJulieta ate ŋu asusui be: ‘Nenema ko ŋutsuviwo le.’\nNu si tae nuŋububu alea maɖe vi o: Ne ame sia ame susui be naneke megblẽ le fuɖenamelaa ƒe nuwɔna ŋu o la, madzudzɔ ewɔwɔ o.\nTe esia boŋ kpɔ: Mègatsɔ eƒe nuwɔnawo wɔ hatsekaka alo anɔ alɔgbɔnu kom ne ele fu ɖem na wò o. Ke boŋ na wò nuwɔna kple wò moɖoɖo nana amea nanya nu siwo ŋu nàɖe mɔ le kple nu siwo ŋu màɖe mɔ le gbeɖe o.\nNUDZƆDZƆ ŊUTƆŊUTƆ 1:\n“ Nyemedina be amewo nabui be nye nya me sẽ o. Eya ŋuti ne ŋutsuviwo le fu ɖem nam la, ɖeko megblɔna na wo be woadzudzɔ, gake nyemegbenɛ na wo moveviɖoɖotɔe o. Zi geɖe la, mekoa alɔgbɔnu ne mele nu ƒom na wo. Esia na wosusunɛ be ɖe mele ahiãmoe ɖom na yewo. ”—Tabitha.\nNenye wòe nye Tabitha ɖe, nu kae nàwɔ na ŋutsuvi mawo? Nu ka tae?\nNu kae ate ŋu ana fuɖenamela nasusui boŋ be ɖe nèle ahiãmo ɖom na ye?\nNUDZƆDZƆ ŊUTƆŊUTƆ 2:\n“ Nu sia dze egɔme esime ŋutsuvi aɖe gblɔ nya vloe aɖe ɖe ŋunye esi míele kame dem le suku. Medo toku woƒe nyawo kwasiɖa ʋɛ aɖewo, gake ɖeko nɔnɔmea nɔ gbegblẽm ɖe edzi. Azɔ ŋutsuviawo va nɔa xanye hekplaa asi kɔ nam. Metutua wo ɖa, gake womedzudzɔ o. Mlɔeba wo dometɔ ɖeka ŋlɔ gbegblẽnya aɖe ɖe agbalẽ kakɛ dzi tsɔ nam. Metsɔe na nye nufiala. Wohe to na ŋutsuvia be megava sukua o ŋkeke aɖewo. Mekpɔe be ɖe wòle be mayi nufiala gbɔ xoxo hafi! ”—Sabina.\nNu ka tae nèsusu be Sabina va kpɔe be ɖe wòle be yeayi nufiala gbɔ xoxo hafi? Èsusu be eƒe nyametsotsoa nyoa? Nu ka tae nàɖo eŋu be enyo alo menyo o?\nNUDZƆDZƆ ŊUTƆŊUTƆ 3:\n“ Ŋutsuvi aɖe te ɖe nɔvinye ŋutsu Greg ŋu le tsileƒe. Ŋutsuvia te ɖe Greg ŋu kplikplikpli gblɔ nɛ be, ‘gbugbɔ nu nam.’ Greg gbe, gake ŋutsuvia mebe yeadzo o. Ðe Greg tutu ŋutsuvia ɖa hafi wote ɖa le eŋu. ”—Suzanne.\nÈsusu be ɖe ŋutsuvia di be yeadɔ Greg gbɔa? Nu ka tae nèsusui be susu ma tae alo menye susu ma tae o?\nÈsusu be nu ka tae ŋutsuvi aɖewo metea ŋu ƒoa nu ne wotsɔ gbɔdɔnyawo le fu ɖem na wo o?\nÈda asi ɖe ale si Greg kpɔ nya gbɔe la dzia? Nenye wòe ɖe anye ne nu kae nàwɔ?\nGbɔdɔnyawo tsɔtsɔ ɖe fu na ame ŋuti dodokpɔ\n“Esime menɔ sekɛndrisuku dem la, ŋutsuviwo hea nye noléwui ƒe megbe hegblɔa gbegblẽnyawo nam, nya mawo dometɔ ɖekae nye be nye lãme akɔ ne yewodɔ gbɔnye.”— Coretta.\nA Le fewu ɖum le eŋua?\nB Le ahiãmo ɖom nɛa?\nD Tsɔ gbɔdɔnyawo le fu ɖem nɛa?\n“Gbe ɖeka esi mele bɔs me la, ŋutsuvi aɖe te gbegblẽnyawo gbɔgblɔ nam henɔ léyem. Meƒo eƒe asi ɖa hegblɔ nɛ be nedzo. Ekpɔm gã abe aɖaʋatɔe menye ene.”—Candice.\nNu kae nèsusu be ŋutsuvia le wɔwɔm na Candice?\nA Be ele fewu ɖum le eŋua?\nB Be ele ahiãmo ɖom nɛa?\nD Be etsɔ gbɔdɔnyawo le fu ɖem nɛa?\n“Le ƒe si va yi me la, ŋutsuvi aɖe gblɔna nam ɣesiaɣi be yelɔ̃m eye be yedi be nye kpli ye míado, togbɔ be megbena ɖaa hã. Ɣeaɖewoɣi la, elia asi abɔta nam. Ne megblɔ nɛ be nedzudzɔ la, edzi ko wònɔna. Gbe ɖeka esi menɔ afɔkpaka blam la, eƒo gbi dzi nam.”— Bethany.\nVovototo kae le gbɔdɔnyawo tsɔtsɔ ɖe fu na ame kple ahiãmoɖoɖo na ame kpakple fewuɖuɖu le ame ŋu dome? Nyɔnuvi si ŋkɔe nye Eve gblɔ be: “ Gbɔdɔnyawo tsɔtsɔ ɖe fu na ame tsoa ame ɖeka gbɔ. Amea yia nua wɔwɔ dzi ne ame evelia gblɔ nɛ be wòadzudzɔ hã. ” Afɔku le fuɖename sia ƒomevi me. Ewɔnɛ be ame mekpɔa dzidzedze le suku o, egblẽa nu le eƒe lãmesẽ ŋu eye wòtea ŋu nana be amea hã va nɔa gbɔdɔdɔ ƒom ɖe amewo nu.\nXlẽ nu geɖe kpee: Kpɔ “How Can I Protect Myself From Sexual Predators?” (Comment me protéger des prédateurs sexuels ?) le Questions Young People Ask—Answers That Work (Les jeunes s’interrogent — Réponses pratiques), Volume 1 ƒe ta 32 lia me.\nƉoe Ɖe Amewo Ɖoe Ɖe Amewo Nu Kae Mawɔ Ne Wotsɔa Gbɔdɔnyawo Ðea Fu Nam?


4 Mose 21 | Biblia Le Internet Dzi | Xexe Yeye Gɔmeɖeɖe\n4 Mose 21:1-35\nWoɖu Arad-fia dzi (1-3)\nAkɔblida la (4-9)\nIsrael gɔdɔ̃ mɔ to Moab ŋu (10-20)\nWoɖu Amori-fia Sihon dzi (21-30)\nWoɖu Amori-fia Og dzi (31-35)\n21 Esi Kanaantɔ, Arad-fia+ si le Negeb* se be Israel to Atarim mɔ gbɔna la, eho ɖe Israel ŋu eye wòɖe aboyo wo dometɔ aɖewo. 2 Eye Israel ɖe adzɔgbe na Yehowa be: “Ne àtsɔ dukɔ sia ade asi nam la, ekema nye hã matsrɔ̃ woƒe duwo gbidigbidi. 3 Yehowa ɖo to Israel ƒe gbe, eye wòtsɔ Kanaantɔwo de asi na wo, ale wotsrɔ̃ wo kple woƒe duawo gbidigbidi. Eya ta wona ŋkɔ teƒe la be Horma.*+ 4 Esi wole mɔa dzi tso Hor To+ la gbɔ, eye woto mɔ si ɖo ta Ƒudzĩ la gbɔ be yewoagɔdɔ̃ mɔ ato Edom-nyigbaa+ ŋu la, mɔzɔzɔ la na nu va te dukɔ la ŋu.* 5 Eye dukɔ la ƒo nu le Mawu kple Mose+ ŋu be: “Nu ka tae miekplɔ mí tso Egipte be míaku ɖe gbea dzi? Elabena abolo kple tsi mele afi sia o,+ eye nuɖuɖu nyɔŋu sia ti mí* azɔ.”+ 6 Ale Yehowa dɔ da vɔ̃ɖiwo ɖe dukɔ la dome, eye woɖu dukɔ la, ale be Israel-vi geɖe ku.+ 7 Eya ta dukɔ la va Mose gbɔ va gblɔ be: “Míewɔ nu vɔ̃, elabena míeƒo nu le wò kple Yehowa ŋu.+ Ðe kuku na Yehowa, ne wòaɖe daawo ɖa le mía dome.” Ale Mose ɖe kuku ɖe dukɔ la ta.+ 8 Eye Yehowa gblɔ na Mose be: “Wɔ da vɔ̃ɖi la ƒe nɔnɔme nàtsɔ aku ati ŋu. Eye ne da ɖu ame aɖe la, ekema wòafɔ ta dzi akpɔe, ne wòatsi agbe.” 9 Enumake Mose tsɔ akɔbli wɔ da+ tsɔ ku ati ŋu,+ eye ne da ɖu ame aɖe, eye wòfɔ ta dzi kpɔ akɔblida la ko la, etsia agbe.+ 10 Emegbe Israel-viwo ho heva ƒu asaɖa anyi ɖe Obot.+ 11 Emegbe woho tso Obot va ƒu asaɖa anyi ɖe Iye-Abarim+ le gbedzi, afi si dze ŋgɔ Moab le ɣedzeƒe gome. 12 Wogaho tso afi ma heva ƒu asaɖa anyi ɖe Zered Bali la nu.+ 13 Wogaho tso afi ma heva ƒu asaɖa anyi ɖe Arnon nuto+ me, le gbedzi le Amoritɔwo ƒe liƒo dzi, elabena Arnon ye nye Moab ƒe liƒo le Moabtɔwo kple Amoritɔwo dome. 14 Esia tae wogblɔ le Yehowa ƒe Aʋawɔwɔwo ƒe agbalẽ la me be: “Waheb du si le Sufa kple Arnon Baliwo 15 kpakple baliawo ƒe aga* siwo ɖo ta Ar nutowo me, eye wòdo liƒo na Moab.” 16 Emegbe woho tso afi ma va Beer. Vudo sia ŋue Yehowa gblɔ na Mose le be: “Ƒo dukɔ la nu ƒu, ne mana tsi wo.” 17 Ɣemaɣi Israel dzi ha sia be: “Oo vudo, dzi tsi! Mixe haa! 18 Amegãwoe ɖe vudoa; dukɔ la ƒe bubumewoe ɖee,Gbeɖela ƒe atikplɔ wotsɔ ɖee, woawo ŋutɔwo ƒe atikplɔwoe wotsɔ ɖee.” Eye woho tso gbe sia dzi yi Matana. 19 Tso Matana wova Nahaliel, eye tso Nahaliel wova Bamot.+ 20 Tso Bamot wova bali si le Moab-nyigba+ dzi la me, le Pisga To+ la dzi, afi si dze ŋgɔ Yesimon.*+ 21 Eye Israel dɔ ame ɖe Amori-fia Sihon gbɔ be:+ 22 “Na míato wò anyigba dzi ayi. Míadze ɖe agble alo waingble aɖeke me o. Míano vudo aɖeke me tsi o. Fia Ƒe Mɔ la dzi míato, va se ɖe esime míeto wò anyigba dzi yi.”+ 23 Ke Sihon meɖe mɔ na Israel be wòato yeƒe anyigba dzi ayi o, ke boŋ Sihon ƒo eƒe dukɔ la nu ƒu, eye wòho yi gbea dzi ɖakpe aʋa kple Israel le Yahaz.+ 24 Gake Israel si wo kple yi+ hexɔ woƒe anyigba,+ tso Arnon+ yi Yabok+ si te ɖe Amonitɔwo ŋu, elabena Yazer+ ye nye Amonitɔwo ƒe liƒo.+ 25 Ale Israel xɔ du siawo katã, eye wonɔ Amoritɔwo+ ƒe duwo katã me, Hesbon kple eŋu duwo katã. 26 Elabena Hesbon nye Amori-fia Sihon ƒe du. Eyae wɔ aʋa kple Moab-fia tsã hexɔ eƒe anyigba blibo la katã le esi va ɖo keke Arnon ke. 27 Esia tae ahamasilawo gblɔna be: “Miva Hesbon. Mina woatso Sihon du la ahaɖo egɔme anyi. 28 Elabena dzo bi tso Hesbon, dzoƒaɖe tso Sihon ƒe du la me. Efiã Ar le Moab, efiã ame siwo ƒe nuxeƒewo le Arnon. 29 Moab, baba na wò! Oo Kemos+ ƒe amewo, mia nu ayi! Ena viaŋutsuwo zu sisilawo, eye Amori-fia Sihon ɖe aboyo vianyɔnuwo. 30 Mina míada akplɔ wo.Hesbon atsrɔ̃ va se ɖe keke Dibon+ ke;Mina míatsrɔ̃e va se ɖe Nofa ke;Dzo abi ade Medeba+ ke.” 31 Eye Israel nɔ Amoritɔwo ƒe anyigba dzi. 32 Eye Mose dɔ ŋutsu aɖewo be woayi aɖatsa ŋku le Yazer.+ Woxɔ eŋu duwo hexɔ teƒea le Amoritɔ siwo le afi ma la si. 33 Emegbe wotrɔ tso afi ma heto Basan Mɔ. Eye Basan-fia Og+ kple eƒe dukɔ blibo la ho va kpe aʋa kpli wo le Edrei.+ 34 Eye Yehowa gblɔ na Mose be: “Mègavɔ̃e o,+ elabena matsɔ eya kple eƒe dukɔ blibo la kpakple eƒe anyigba ade asi na wò;+ wɔe abe ale si tututu nèwɔ Amori-fia Sihon si nɔ Hesbon la ene.”+ 35 Ale wowu eya kple viaŋutsuwo kpakple eƒe dukɔ blibo la, va se ɖe esime eƒe ame aɖeke mesusɔ o,+ eye woxɔ eƒe anyigba la.+\n^ Egɔmee nye, “Nu Si Wotsrɔ̃ Gbidigbidi.”\n^ Egɔmeɖeɖe tẽe, “nu te dukɔ la ƒe luʋɔwo ŋu.”\n^ Alo, “ti míaƒe luʋɔwo.”\n^ Egɔmeɖeɖe tẽe, “baliawo nu.”\n^ Agate ŋu afia, “gbegbe.”